‘Saya Pantang Kalau Kata Melayu Tak Boleh’ – Ikuti Kisah Cabaran Lelaki Ini Dalam Membina Perniagaan

“Orang melayu boleh buatlah, orang melayu tak lekeh. Jangan hina orang melayu, pandangan kolot sahaja yang mengatakan orang melayu ini tak boleh buat. Di situ saya sedihlah, bila orang cakap melayu tak boleh buat. Saya bab melayu ini, bila orang sebut melayu tak boleh, saya sedih,” luah Saiful Yazan, seorang bekas pesakit kanser dan pengusaha Malaya Char Koew Teow.

Dalam satu temubualnya bersama Destinasi TV yang dimuat naik pada 27 Oktober 2020, dia menceritakan kisah susah payahnya berjuang untuk hidup daripada seorang tentera sehinggalah menjadi peniaga yang berjaya.

Mula berniaga sekitar 2001, dia yang minat memasak dari zaman sekolah lagi  telah melalui banyak pengalaman. Daripada jualan yang tidak laku, sehinggalah dia mendapat untung menjual sekitar 40 pinggan Char Koew Teow dalam satu hari.

Tetapi usaha itu tidak akan berjaya tanpa bantuan dan tunjuk ajar dari kawan-kawannya. Dia yang berasal daripada Kedah mengakui bahawa telah mendapat tunjuk ajar dari tiga kawan yang berbeza tentang cara-cara untuk membuat kicap atau sos Char Keow Teow. Dia juga meminta pendapat daripada orang terdekat mengenai kualiti masakannya.

Apalah ertinya kejayaan tanpa ujian, setelah diuji kewangan, Saiful diuji pula dengan kanser hidung tahap dua pada 2013. Dia terpaksa berehat daripada segala aktiviti perniagaan selama dua tahun setengah. Namun rezeki tidak selalu salah tempat, apabila kesihatannya sudah pulih, dia berjaya membangunkan kembali perniagaannya.

Kunci kepada kejayaan ini kata Saiful adalah restu daripada ibunya yang sentiasa membuka ruang kepadanya untuk berjaya. Disebabkan itu, perniagaan yang dibina sejak 2001 mampu bertahan sehingga sekarang. Ikuti kisah kejayaan Saiful Yazan dengan menonton temubualnya bersama Destinasi TV.

Terdahulu, seorang lelaki berkongsi kisah cabaran dan halangan dalam membina perniagaannya sendiri. Klik pautan di bawah untuk membaca.

Lelaki Ini Kongsi Kisah Cabaran Dan Halangan Dalam Membina Perniagaan Sendiri

Netizen ‘Luah Perasaan’ Tentang Perniagaan Mereka Yang Terkesan Kerana COVID-19


‘Saya Perlu Kuat Kerana Saya Isteri Komander’ – Cerita Isteri Mangsa Tenggelamnya Nanggala 402

“Saya perlu kuat kerana saya isteri Komander, ketua angkatan kapal,” kata Winny Widayanti, isteri Komander KRI Nanggala-402, Kolonel Laut Harry Setyawan kepada pemberita dalam suasana yang penuh suram dan bungkam. Tambah dia lagi, “Jika tugas Harry adalah menjaga anak buahnya, tugas saya sebagai isteri adalah menenangkan isteri dan keluarga mereka,” katanya tenang dan penuh emosi.

Harry adalah salah seorang daripada 53 anak kapal Nanggala-402 yang hilang dan tenggelam di perairan Bali sejak Rabu lalu. Dalam laporan Kompas, Panglima TNI, Hadi Tjahjanto menyatakan terdapat juga penemuan serpihan dan barangan dipercayai komponen kapal selam itu seperti bekas pelaras torpedo, paip pendingin, botol berwarna jingga dan sejadah.

Tenggelamnya Nanggala-402 adalah tragedi yang mahu dielak dalam suasana dunia dengan penuh wabak. Namun nasib tidak bersikap memilih-milih, kesemua mangsa Nanggala-402 dilaporkan meninggal dunia pada kedalaman 838 meter. Dalam laporan yang dikeluarkan oleh Suara, kisah Winny telah mengundang rasa sebak pemberita yang berkunjung ke rumahnya.

Dia sedar bahawa harapannya nipis untuk melihat kembalinya si suami. Namun dia juga perlu kuat bersama-sama dengan mangsa Nanggala-402 yang lain. Dia difahamkan sempat berkunjung ke rumah beberapa anggota Nanggala-402 di Jawa Timur dan berkongsi semangat dengan nasib pedih yang menimpa mereka. Seperti dia, mereka juga menanti setiap perkhabaran terbaharu mengenai insiden terbabit.

SUNKEN INDONESIA SUBMARINE: Underwater images from Singapore’s submarine rescue vessel, the MV Swift Rescue, show wreckage from the sunken KRI Nanggala-402. Rescuers found the submarine broken into at least 3 parts in the Bali Sea. pic.twitter.com/cTIGaXlhnb

— Ericssen (@EricssenWen) April 25, 2021

Winny turut memberitahu pemberita bahawa dia tidak pernah putus-putus menghantar mesej pesanan ringkas ke nombor Harry bagi memberi perkembangan terkini di rumah. Dia sedar bahawa keadaan tipis, tetapi di saat genting begini, harapan adalah semangat untuk dia terus kuat.

Sejak Rabu lalu, kapal selam itu terputus hubungan ketika dalam misi latihan penembakan torpedo di perairan Bali. Usaha mencari telah berlaku sejak awal pagi Rabu sehinggalah Nanggara-402 diumumkan tenggelam pada hari Sabtu selepas kehabisan oksigen. Pada hari Ahad, TNI memberitahu bahawa mereka berjaya menjejaki Nanggara-402. Difahamkan kapal selam dengan 53 kru itu telah terbelah kepada tiga bahagian dan semua anak kapalnya dilaporkan telah meningga dunia.

“Saya mengucapkan takziah kepada semua keluarga tentera yang terkorban,” kata Hadi Tjahjanto seperti dilaporkan oleh Wall Street Journal. Sejak itu,  bukan sahaja Winny, malah seluruh dunia turut berduka dan mendoakan selamat jalan kepada semua mangsa tenggelamannya Nanggara-402.

Berikut merupakan senarai nama anak kapal tersebut:

1. Heri Oktavian – Letkol Laut (P) -Komandan KRI Nanggala-402
2. Eko Firmanto – Mayor Laut (P)
3. Wisnu Subiyantoro – Mayor Laut (T)
4. Yohanes Heri – Kapten Laut (E)
5. I Gede Kartika – Kapten Laut (P)
6. Muhadi – Lettu Laut (P)
7. Ady Sonata – Lettu Laut (P)
8. Imam Adi – Lettu Laut (P)
9. Anang Sutriatno – Lettu Laut (T)
10. Adhi Laksmono – Letda Laut (E)
11. Munawir – Letda Laut (P)
12. Rhesa Tri – Letda Laut (T)
13. Rintoni – Letda Laut (T)
14. M Susanto – Letda Laut (P)
15. Ruswanto – Serka Bah
16. Yoto Eki Setiawan – Sertu Bah
17. Ardi Ardiansyah – Sertu Ttu
18. Achmad Faisal – Sertu Kom
19. Willy Ridwan Santoso – Sertu Kom
20. M Rusdiyansyah – Sertu Eko
21. Ryan Yogie Pratama – Sertu Eki
22. Dedi Hari Susilo – Sertu Mes
23. Bambang Priyanto – Serda Bah
24. Purwanto – Serda Kom
25. Eko Prasetiyo – Serda Kom
26. Harmanto – Serda Ttu
27. Lutfi Anang – Serda Ttu
28. Dwi Nugroho – Serda Atf
29. Pandu Yudha Kusuma – Serda Ede
30. Misnari – Serda Eta
31. Setyo Wawan – Serda Saa
32. Hendro Purwoto – Serda Lis
33. Guntur Ari Prasetyo – Serda Mes
34. Diyut Subandriyo – Serda Lis
35. Wawan Hermanto – Serda Lis
36. Syahwi Mapala – Serda Lis
37. Wahyu Adiyas – Serda Lis
38. Edi Wibowo – Serda Lis
39. Kharisma D.B – Kopda Eta
40. Nugroho Putranto – Kopda Tlg
41. Khoirul Faizin – Kopda Mes
42. Maryono – Kopda Trb
43. Roni Effendi – Klk Eta
44. Distriyan Andy P – KLK Eta
45. Raditaka Margiansyah – KLS Isy
46. Gunadi Fajar R – KLS Isy
47. Denny Richi Sambudi – KLS Nav
48. Muh Faqihudin Munir – KLS Mes
49. Edy Siswanto – KLS Nav Non ABK
50. Harry Setyawan – Kolonel Laut (P) – Dansatsel
51. Irfan Suri – Letkol Laut (E)
52. Whilly – Mayor Laut (E)
53. Suheri – PNS

Kepingan kapal ditemui, KRI-Nanggala 402 disahkan tenggelam pada kedalaman 850 meter. Klik pautan di bawah untuk membaca.

Kepingan Kapal Ditemui, KRI-Nanggala 402 Disahkan Tenggelam Pada Kedalaman 850 Meter

Apa Yang Anda Perlu Tahu Mengenai Kehilangan Kapal Selam Indonesia Yang Membawa 53 Nyawa

Lagu ‘Sampai Jumpa’ Jadi Pesanan Terakhir Kru Kapal Selam KRI Nanggala 402


‘Saya Pilih Untuk Berdamai Namun Ditolak’ – Ali Puteh Sebak Tidak Dapat Berjumpa Anak Arwah Abam

Sejak arwah Abam Bocey meninggal dunia pada 2020 lalu, hubungan antara Ali Puteh selaku adik arwah Abam bersama balu arwah Abam, Norhidayah dilihat tidak lagi sama.

Malah, seluruh negara menjadi saksi apabila keluarga ini dilihat berdepan dengan kemelut harta peninggalan arwah Abam diikuti dengan kematian arwah ibu Ali Puteh.

Terbaharu, Ali Puteh yang sedang berusaha keras membayar saman RM60,000 kepada Norhidayah, dilihat memilih untuk menjual baju bayi menerusi TikTok Live. Beliau juga sebelum ini turut memaklumkan akan cuba membayar tuntutan saman selewatnya Aidilfitri ini.

A post shared by Syed Ali (@aliputeh_official)

Ali Puteh turut mendedahkan beliau sebenarnya telah disekat daripada mengikuti sebarang perkembangan akaun media sosial Abam. Bukan sahaja Ali, malah ahli keluarga yang lain juga turut disekat daripada melihat akaun milik arwah Abam.

“Takkan saya nak tunjuk yang saya pun sudah disekat. Apa yang boleh saya katakan adalah, saya tidak tahu menahu mengenai Instagram milik arwah abang saya.

“Apa pun, Instagram ini hanya sekadar permainan industri. Apa yang penting adalah untuk memberikan bacaan Al-Fatihah buat arwah abang saya.

“Bukan apa, sekiranya tdak boleh melihat akaun itu, takkan saya hendak paksa pula. Bukan baru sehari dua (disekat), namun sudah bertahun sebenarnya,” katanya.

Berbincang mengenai isu melibatkan beliau dengan Nor Hidayah, Ali Puteh mendedahkan pernah terfikir untuk berdamai di luar mahkamah. Walau bagaimanapun hasrat beliau tidak kesampaian.

“Sebenarnya jalan untuk berdamai itu yang saya pilih. Namun ditolak. Mungkin jika ingin berdamai lagi akan bertambah hal. Bukan tak nak bayar, cuma kalau boleh nak bayar secara ansuran. Namun permohonan itu pun ditolak, mest ada yang tidak kena,” katanya.

Sementara itu, Ali Puteh turut meluahkan rasa rindu untuk bertemu dengan anak arwah Abam iaitu Hamzah. Lebih sebak, Ali Puteh turut mendedahkan ibu beliau juga tidak sempat bertemu dengan cucunya sebelum meninggal dunia.

“Saya cuma memikirkan anak arwah abang saya yang berada di situ. Selepas tiga tahun arwah Abam meninggal dunia pun, kami tidak dapat berjumpa dengan Hamzah.

“Bukan saya saja, malah arwah mak saya meninggal dunia pun tak berjumpa. Saya bukan nak menyalahkkan sesiapa, cuma akan mencuba sebaik mungkin untuk bayar saman RM60,000 secepat mungkin,” ulas Ali Puteh.


‘Saya Rasa Itu Satu Tanggungjawab’ – Naim Daniel Akan Terus ‘Berdebat’ Di Media Sosial

Pelakon dan penyanyi terkenal, Naim Daniel berazam untuk menjadi diri sendiri iaitu tetap akan menyuarakan pendapatnya di media sosial pada tahun 2023.

Baginya, tindakan tersebut merupakan satu tanggungjawab, malah tidak peduli dengan kecaman yang akan datang terhadapnya.

Menurut sumber, penyanyi lagu Purnama itu mengatakan dia sentiasa memperbaiki diri dengan melihat dari perkembangan pendapatnya dahulu tentang sesuatu isu.

A post shared by Naim Daniel (@naimdanielx)

“Sebenarnya saya buat ‘post mortem‘ setiap hujung tahun. Memang saya akan tengok balik semua dan apabila diperiksa, dekat situ saya boleh lihat tahap peningkatan dari segi kematangan diri saya dari tahun 2020 sehingga 2022. Saya cuba ‘keep track‘ benda sebegini,” ujarnya ketika ditemui laporan.

Bahkan, dia turut menyedari perkara yang disampaikan akan sentiasa meninggalkan kesan baik atau buruk terhadap dirinya, namun dia tetap teguh menyampaikan ideologinya kepada orang ramai.

Difahamkan, Naim menjelaskan perkara itu ketika sidang media Konsert Patah Hati anjuran ANS di MidValley, Kuala Lumpur, semalam.

Penyanyi yang berusia 26 tahun itu menegaskan dirinya akan tetap terus meraikan perdebatan atau perbincangan pendapatnya di media sosial. Dalam pada itu, dia tidak menghalang sebarang kritikan terhadapnya.

Walau bagaimanapun, penyanyi Sumpah itu mengakui media sosial merupakan medium yang berbahaya untuk bersuara, oleh itu haruslah berhati-hati dalam menyampaikan sesuatu maklumat.

Selain itu, Naim Daniel juga merupakan antara barisan artis yang bakal melangsungkan Konsert Patah Hati bersama Ernie Zakri, Noh Salleh, Aisha Retno, Insomniacks, dan Nastia pada 15 Mac 2023 di Zepp Kuala Lumpur.


Saya Sedih Lihat Cara Mereka Seolah Kebersihan Tidak Bawa Ke Syurga

Ada satu hari tu saya di dalam kereta sedang membalas beberapa mesej sebelum bergerak keluar untuk ke kedai.

Dari tempat letak kereta saya itu saya melihat kelibat makcik tukang sapu sedang membersihkan sisa sampah yang berterabur di keliling tong sampah yang besar gedabak di rumah sampah.

Ketika itu juga saya melihat seorang lelaki macho yang agak sado menjinjing beg plastik yang saya yakin berisi sampah sedang berjalan ke arah rumah sampah.

Kira-kira dalam 10 langkah sahaja lagi sebelum sampai ke tong sampah, lelaki tadi terus membaling bungkusan plastik tadi ke arah tong sampah dengan gaya ‘slam dunk‘ namun tidak masuk ke dalam tong tetapi jatuh bersepai di tepi tong sampah.

Makcik tukang sapu terpaku tidak terkata dan lelaki macho tadi dengan senyuman paling hensem berlalu pergi ke keretanya di mana isteri dan anaknya sedang menunggu.

Saya yang tengok dengan ternganga tidak mampu berkata apa-apa. Baru buka pintu kereta dan berdiri untuk menegur kononnya namun lelaki tersebut sudahpun masuk ke dalam kereta dan bergerak meninggalkan saya dan makcik tukang sapu termangu seketika sambil melihat sesama sendiri.

Makcik tadi meneruskan kerjanya dan mengutip sampah yang bertaburan di depannya. Saya pula memandu keluar dengan perasaan berdukacita melihat perangai orang sebegitu.

Bagi menghilangkan kedukaan, saya pergi beli goreng pisang dan belanja makcik tadi. Dia cuma senyum keletihan.

Itu adalah salah satu contoh sikap orang-orang di kawasan apartment saya ini. Ada seorang awek yang kerjanya setiap kali selesai parking kereta maka akan membuang semua sampah dari kereta ditempat parking tersebut.

Ada kakak, yang sering mengajar anaknya supaya sampah dilonggokkan sahaja di tepi tong dan bukannya dimasukkan ke dalam tong. Ada juga yang sampahnya diletakkan sahaja di depan pintu rumah berhari-hari.

Ada ibu bapa yang ketika meneman anak bermain di taman permainan tak ambil kisah bila anak buang pembungkus gula-gula, kayu dan cawan aiskrim, plastik jajan dan sebagainya begitu sahaja.

Itu belum cerita sampah di koridor, di tepi tangga, bawah tangga dan di dalam lif.

Sedih sebenarnya hidup di kalangan sampah masyarakat ni. Bagi mereka, kebersihan tidak membawa ke syurga. Yuran penyelenggaraan telah dibayar maka tugas pekerja membersihkannya.

Saya hanya mampu menegur yang muda, namun apabila yang tua melakukannya saya tidak mampu berkata-apa. Orang tua jiwanya sensitif, orang tua egonya tinggi, orang tua juga kalau baran boleh bawa parang ajak bertumbuk dan bertetak.

Dari mencari gaduh, moleklah saya doakan sahaja, walaupun sakit hati dan sakit mata melihatnya.

Di Jepun, anak-anak kecil melambai-lambai hormat kepada pemungut sampah, kita di sini mak bapak menunjuk contoh dengan membaling sisa ke kaki pemungut sampah.

Macamana nak ubah sikap orang yang macam ni saya pun tak tahu. Dah tulis buku, tetapi diorang ni jenis yang tak membaca pulak. Tulis kat Facebook pun cerita ni tak sampai kat diorang sebab tak viral. Nak viral? Cerita macam ni mana ada orang nak share pun.

Baca lagi: Mentaliti ‘Jamban’ Rakyat Malaysia Yang Acah-Acah Tuan Besar Di Meja Makan


‘Saya Sudah Beam, Lori Tak Bagi Laluan’ – Pemandu Hilux Beri Alasan Selepas Gagal Memotong

Seorang pengguna jalan dalam di sekitar Janda Baik menghadapi detik-detik cemas apabila nyaris bertembung dengan sebuah Toyota Hilux yang gagal memotong barisan.

Menurut pemilik asal video tersebut, Sheran Bin Tahir, kejadian tersebut berlaku pada 28 Jun baru-baru ini telah menyebabkan dia terpaksa membuat brek mengejut untuk mengelakkan pertembungan sehingga anak kecilnya jatuh tersungkur ke bawah dari tempat duduk penumpang belakang.

Semasa berselisih dengan pemandu Hilux itu, dia ada menegur perbuatan pemandu terbabit. Bagaimanapun, pemandu itu seperti mahu menegakkan benang yang basah dengan memberikan alasan tidak munasabah.

“Saya sudah beam lori nak potong tadi. Ingatkan lori nak bagi laluan,” kata pemandu Hilux itu kepada Sheran.

Perkongsian video itu telah membuatkan ramai netizen berasa bengang, lebih-lebih lagi selepas mendengar sendiri jawapan ‘tak masuk akal’ yang diberikan oleh pemandu Hilux terbabit.

Netizen meminta pemilik rakaman dashcam ini untuk membuat laporan polis kerana pemandu Hilux itu telah melakukan kesalahan-kesalahan pada waktu yang sama.

Sudahlah memotong barisan pada garisan berkembar dan memandu secara melulu sehingga boleh mengugat keselamatan pengguna jalan raya lain, siap beri alasan tidak munasabah pula untuk lepaskan diri sendiri.

* Ikuti VOCKET CAR CLUB melalui Facebook dan Instagram untuk ketahui perkembangan dan isu semasa automotif dari dalam dan luar negara.

Seorang pemandu Hilux sanggup turun dari keretanya semata-mata mahu tunding jari kepada orang lain terhadap kesalahan yang telah dibuatnya. Tonton video penuh melalui pautan di bawah.

Pemandu Hilux Bertegas Dirinya Betul Walaupun Jelas Tukar Laluan Saat Akhir

‘Abang Kopiah Hitam’ Dikecam Cuba Cetus Pergaduhan Selepas Gagal Potong Barisan

Enggan Bersabar Semasa Kesesakan, Pemandu X70 Dikecam Guna Lorong Susur Keluar Untuk Potong Barisan


‘Saya Sudah Cuba Jadi Suami Yang Baik’ – Ini Respons Haqiem Rusli Isu Isteri Tidak Lagi Berhijab

Baru-baru ini, nama isteri Haqiem Rusli iaitu Anis Sofea menjadi bualan ramai apabila memuat naik gambar tidak berhijab dan ada yang beranggapan bahawa hubungan rumah tangga mereka sedang bergolak.

Akan tetapi, spekulasi pergolakan rumah tangga itu telah ditepis apabila mereka memuat naik gambar raya bersama. Susulan penampilan baharu isterinya, Haqiem Rusli tampil menjawab isu terbabit dalam satu laporan.

A post shared by 𝐦𝐚𝐧𝐚𝐠𝐞𝐫- 𝟎𝟏𝟑𝟔𝟑𝟖𝟐𝟐𝟏𝟓 (@haqiemrusli98_)

Menurut Haqiem, dia sudah berusaha menjadi suami yang baik sepanjang dua tahun perkahwinan mereka dan tidak mahu komen lebih tentang isu isteri tanggalkan hijab sebab ia berkaitan kehidupan peribadi.

Tambahnya, perbuatan Anis menanggalkan hijab adalah satu ujian dalam rumah tangga namun dia sebagai suami tidak akan berhenti mendidik.

“Tidak kisahlah apa ‘assumption’ (andaian) atau siapa yang nak reka cerita kerana hubungan saya dengan isteri baik saja.” ujar Haqiem.

Sekadar makluman, Haqiem telah berkahwin dengan Anis pada 19 November 2021 dan majlis perkahwinan mereka pernah menjadi topik hangat apabila nilai keseluruhan kedua-dua mempelai dianggarkan mencecah angka lebih RM7 juta.


‘Saya Tak Cukup Matang Dan Kuat’ – Janna Nick Minta Maaf Selepas Kena ‘Sound’ Dengan Peminat

Seperti diketahui umum, pelakon Janna Nick sebelum ini memaklumkan status dirinya yang kini single di media sosial. Bahkan, dia sudah tidak mengikuti bekas teman lelakinya yang juga seorang pelakon, Dini Schatzmann.

Menerusi Instagram miliknya, Janna berkongsi mesej daripada individu yang memintanya untuk tidak berbahas lagi mengenai bekas kekasihnya di media sosial kerana akan kelihatan Janna meminta simpati Dini.

A post shared by Janna Nick (@jannanick)

Susulan daripada nasihat tersebut, Janna memohon maaf dan mengakui dia tidak cukup matang untuk mengendalikan perhubungannya selepas putus cinta.

Dalam pada itu, Janna turut memuat naik rakaman suara nyanyiannya beserta lirik yang menyayat hati untuk menggambarkan perasaannya yang sedang ‘galau’ sekarang.

“Terima kasih mentari setia, pernah membelai hati yang dahaga, pernah mendakap jasad yang meronta,” menerusi lirik yang sedih dimuat naiknya di Instagram.

A post shared by Dini Schatzmann (@dinischatzmann)

Sehingga ke hari ini, Dini masih tidak mengeluarkan sebarang kenyataan berhubung isu putus cinta ini.


“Saya Tak Pandai Akademik, Inilah Kerja Yang Mampu Dibuat Untuk Sara Keluarga”

Adakah anda masih ingat tentang seorang lelaki yang memandu sejauh 180 kilometer untuk menghantar ubat kepada orang yang tidak dikenalinya? Kami pernah paparkan kisah perjalanannya di Vocket. Kali ini, kami telah menemubual beliau dengan lebih lanjut bagi mengenali diri dan pekerjaannya. Semoga kisah ini menjadi iktibar dan bermanfaat buat Tuan Puan.

Nama penuh pemuda berjiwa besar ini ialah Ahmad Faizal Murtadza, 25, sudah berkahwin dan mempunyai seorang puteri bernama Aisyah. Pekerjaan beliau adalah menyediakan perkhidmatan penghantar barang atau runner.

Apakah yang Tuan fikir sebelum memulakan perkhidmatan ini?

Tuan Ahmad Faizal (TAF): Saya terfikir melakukan pekerjaan ini adalah untuk memudahkan urusan semua org tanpa mengira agama bangsa dan negara. Kalau kita tolong orang inshaAllah Allah tolong kita juga dalam masa cari rezeki untuk anak isteri. Saya tak pandai dalam bidang akademik, jadi inilah kerja yang mampu dibuat untuk sara keluarga. Biar pun tak mewah tapi Alhamdulillah rezeki itu ada sahaja.

Bilakah Tuan memulakan perkhidmatan ini? Apakah kawasan yang dilitupi untuk perkhidmatan ini?

TAF: Saya mula perkhidmatan ini dari awal tahun ini. Kemudian ia jadi viral satu Malaysia, Alhamdulillah. Terima kasih kepada mereka yang viral kan terutama pihak The Vocket sendiri dan pihak media lain serta masyarakat. Sebenarnya, kawasan perkhidmatan saya meliputi Selangor/Kuala Lumpur tapi ada juga pelanggan yang minta pergi ke luar kawasan. Kalau ada masa dan urgent yang perlu saya tolong hantarkan, jadi saya pergi la selagi mana saya mampu.

Bagaimanakah sambutan orang ramai dengan perkhidmatan Tuan ini?

TAF: Sambutan Alhamdulillah memang menggalakkan sejak orang mula kenal perkhidmatan ini. Kita pula tak cukup tangan nak buat. Haha. Tapi ada je budak runner lain buat servis macam ni. Jadi, saya beri nombor telefon runner kepada client. Sikit sebanyak boleh la bantu mereka cari rezeki dan memudahkan urusan client juga.

TAF: Caj perkhidmatan saya adalah seikhlas hati nak bagi pun. Tak kisah! Janji anda ikhlas. Itulah rate saya dari mula saya buat servis ini sampai sekarang. Alhamdulillah saya cukup makan anak isteri. Saya tak nak letakkan rate sebab takut nanti client kata mahal, duit itu jadi tak berkat pula. Biar customer rela hati nak bagi berapa pun. Kalau sikit saya dapat alhamdulillah. Kalau banyak saya dapat pun Alhamdulillah juga. Moga yang bagi lebih, rezekinya bertambah dan yang bagi sikit itu mungkin perlu guna duit untuk tujuan lain. Jadi, saya tak kisah.

Apakah cara penghantaran yang disediakan?

TAF: Cara hantar barang, pelanggan boleh WhatsApp atau telefon atau mesej saya dan beritahu maklumat. Kemudian saya akan pergi ambil barang dan hantar ke destinasi. Upah boleh beri di tangan atau bank in. Ia mengikut keselesaan pelanggan.

TAF: Apa-apa barang pun boleh dihantar. Tapi sekarang kalau boleh tak digalakkan hantar makanan sebab saya banyak destinasi nak pergi. Takut makanan itu sejuk, rosak dan sebagainya. Risau tak dapat tepati masa pula. Client dah lapar, kita lambat. Takut juga tu. Haha.

Baca: Seorang Wanita Membuktikan Kita Boleh Mula Bisnes Tanpa Modal

Berapa lamakah tempoh penghantaran yang diambil?

TAF: Tempoh hantar barang berdasarkan jarak tempat juga. Kalau dekat, cepat sampai. Kalau jauh, faham-faham lah ambil masa sedikit. Harap client faham lah ya. Saya bukan naik superbike pun. Hehe.

Apakah harapan Tuan untuk perkhidmatan sebegini?

TAF: Semoga saya dapat teruskan perkhidmatan ini dan menolong orang terutama mereka yang sakit dan kurang upaya. Ini sahajalah cara saya nak berbakti untuk masyarakat dan dalam masa yang sama mencari rezeki. Dan harapan saya kepada mereka terutama remaja yang merempit itu, ambillah peluang ini untuk kita bina satu budaya tolong-menolong sambil mencari rezeki. Semua boleh buat, tanpa SPM pun boleh. Yang paling penting kena ada usaha dan rajin untuk berjaya.

Apakah nasihat Tuan untuk mereka yang mahu menjalankan perkhidmatan runner ini?

Kepada mereka yang mahu buat perkhidmatan runner ini, kalau boleh jaga nama baik anda. Tolong jujur dan amanah. Tak pandai tak apa, jangan malu bertanya. Kita buat bersungguh-sungguh. InshaAllah kita berjaya. Bukan senang kita nak dapat kepercayaan pelanggan tanpa ada syarikat. Teruskan usaha.

Baca: 9 Bisnes Yang Masyuk Ketika Musim Ekonomi Gawat

LIKE dan FOLLOW Vocket di Facebook serta Instagram


AirAsia Sudah Jadi Warna Biru

Syarikat tambang murah AirAsia yang terkenal dengan warna merah sebelum ini telah bertukar menjadi biru akibat penangan demam PRU14. Melalui perkongsian seorang pengguna Instagram, pesawat AirAsia kini dilihat berubah wajah dengan slogan “Hebatkan Negaraku”.

Air Asia A330 “Hebatkan Negaraku Livery” #barisannasional #airasia #airbus #malaysia #airplane #airlines #avgeek #aviation #aviationgeek #aviationlovers #igers #insta #instapic #instagood #instamood #instagram #instalike #tbt #picoftheday #photooftheday #sky #blue #travelgram #plane @bnformalaysia @airasia @tonyfernandes

A post shared by  Mohd Sofian Hilmi (@mohdsofianhilmi) on May 6, 2018 at 10:52pm PDT

Bukan itu sahaja, pakaian pramugari yang sebelum ini berwarna merah turut bertukar menjadi biru. Lihat perkongsian dari pengguna Twitter ini. Biar gambar berbicara. Apa kata anda?

AirAsia now gone blue. Hu hu#JomBN pic.twitter.com/pbGUFscgfa


‘Saya Tak Pernah Buli Orang Di Sekolah’ – Uqasha Senrose Kesal Difitnah Wanita Mengaku ‘Ex-Classmate’

Kecoh sejak beberapa hari lalu apabila digemparkan dengan kes yang menimpa pelakon lelaki, Kamal Adli sehingga cedera parah di mana beliau telah diserang oleh seorang individu yang didakwa mengalami masalah mental.

Insiden yang berlaku telah mengejutkan orang ramai termasuk isterinya sendiri, Uqasha Senrose yang tampil dengan sebuah video meluahkan situasi yang berlaku.

What goes around comes around. My villain origin story #TheGlory https://t.co/2vbO78caD0

Belum sempat isu yang menimpa Kamal Adli di Singapura ini reda, tular pula di Twitter di mana seorang wanita tampil mendakwa tangisan Uqasha Senrose dalam video yang dikongsikan adalah palsu semata-mata.

Bukan itu sahaja, wanita tersebut turut memaklumkan apa yang terjadi kepada Uqasha Senrose mungkin ‘karma’ kepada tindakan Uqasha Senrose sewaktu zaman persekolahan dahulu di mana beliau telah menjadi mangsa buli kepada pelakon tersebut.

Mendakwa dirinya mengalami masalah mental dan trauma ekoran pernah dibuli Uqasha Senrose, luahan yang dibuat telah mendapat perhatian ramai individu termasuk

Menurut wanita berkenaan, kejadian itu berlaku pada 15 tahun lalu di mana dia telah dibuli sehingga trauma dan terpaksa bertukar ke sekolah lain untuk menduduki peperiksaan Sijil Pelajaran Malaysia.

Perkongsian wanita tersebut telah mendapat ramai termasuk Uqasha Senrose sendiri yang mempersoalkan tujuan wanita ini mengeruhkan keadaan di kala beliau serabut dengan kejadiam yang menimpa Kamal Adli.

Allahukhabar Masyallah Subahnallah . lepas apa jadi yg sgt besar pada sy dan suami , ada pula yg cakap sy n fitnah sy sebagai pembuli .. dengan satu gambar tu saya dah dicop sebagai pembuli .. siapa yang tengah buli mental siapa ni .. dan gambar tu siapa yg ceria ?

— uqasha senrose (@Uqashasen) March 16, 2023

Bukan itu sahaja, Uqasha Senrose dilihat turut membuat TikTok Live dalam menjelaskan isu yang berlaku di mana beliau mengakui tidak pernah membuli sesiapa sewaktu di sekolah.

Malah, beliau menafikan dakwaan wanita tersebut yang mengatakan terpaksa berpindah sekolah gara-gara dibuli. Sebaliknya, Uqasha Senrose memaklumkan beliau yang berpindah sekolah sewaktu di Tingkatan 4.

♬ original sound – YUYU.SHOPAHOLIC – YUYU.SHOPAHOLIC

Perkongsian yang dibuat telah mendapat pelbagai respon di kalangan netizen yang menyokong dakwaan yang dibuat Uqasha Senrose. Bukan itu sahaja, terdapat sahabat Uqasha Senrose yang tampil memaklumkan rakannya bukanlah seorang pembuli.

sy yang pindah sekolah form 5 . haihj tapi dia cakap dia yang pindah .. Allahualam pic.twitter.com/R8JfIBWp4V

Dalam usaha untuk menepis dakwaan yang dibuat, Uqasha Senrose dilaporkan telah membuat laporan polis berhubung dakwaan berbaur fitnah oleh seorang wanita yang mengaku kononnya dia menjadi mangsa buli sejak zaman sekolah.


Saya Temui 3 Cara Mudah Kurangkan Depresi Dalam 3 Saat Di Kala Semangat Makin Pudar

Akhir-akhir ini saya mengaku yang terlalu banyak perkara yang berlaku dan membuatkan diri saya kurang semangat. Dari tugasan harian hingga ke perkara-perkara yang saya suka lakukan mendapat kesan.

Saya juga risau jika orang sekeliling saya juga terkesan. Saya mula rasa seperti tidak enjoy dengan apa yang saya lakukan selama ini. Ada yang mengatakan ini adalah depression.

Saya risau dan saya perlu lakukan sesuatu. Saya perlu refresh. Saya mahu kembali bersemangat dalam apa jua yang saya lakukan. Saya nak back on track!

Setiap hari saya akan baca artikel-artikel yang positif supaya saya dapat tune kembali pemikiran saya. Saya cuba untuk elak dari berfikir hal-hal yang negatif.

Saya ambil kesempatan untuk ke Pulau Pinang untuk urusan kerja dan pada masa yang sama saya dapat pulang ke kampung orang tua saya. Saya nak guna peluang ini untuk rehatkan diri dan minda. Saya mahu keluar dari rutin seharian saya.

Di kampung, saya banyak menghabiskan masa membaca. Baca artikel, journal atau buku non fiction. Saya dapat satu ilham untuk buatkan diri rasa senang hati.

Mudah sahaja dalam 3 saat. Contohnya kita selalu dapat rasakan nikmat yang mudah. Contohnya, bila berpeluh, kita capai kertas dan mula mengipas, angin yang buatkan diri rasa sejuk itu adalah nikmat.

Nikmat yang sebentar inilah harus kita syukuri. Ucap alhamdulillah dan hati akan rasa senang. Saya mencuba lagi, kita akan secara automatik capai air bila kita rasa seperti hendak minum.

Kelegaan apabila air melalui tekak kita itu adalah nikmat yang sebentar. Ucap alhamdulillah dan secara tidak sedar saya akan tersenyum. Dapat drive jumpa dengan mak ayah, terus ucap alhamdulillah.

Duduk drive dalam kereta, rasa selesa kerana enjin lancar, terus ucap alhamdulillah. Kereta dapat maintain 110km/h di highway, terus ucap alhamdulillah.

Semua ini nikmat yang kita tidak sedar. Nikmat yang diberikanNya yang kita selalu terlepas pandang.

Ucapan alhamdulillah untuk nikmat yang singkat ini melatih diri saya untuk bersyukur. Walau dalam keadaaan stress, atau tegang, bila dipraktikkannya, diri akan rasa senang hati.

Bila banyak kali lakukan, rasa senang hati akan mula bersulam dengan rasa sebak, kerana kita dapat rasakan yang Allah masih sayangkan kita.

Semua orang boleh latih, senaman syukur 3 saat ini. Hanya dengan 3 langkah. Rasa, nikmat dan ucap.

Setiap nikmat yang dirasakan ini kita cepat-cepat ucap alhamdulillah. Nikmat yang diberikan olehNya. Walaupun nampak mudah, tetapi sebenarnya terapi mudah untuk mencapai ketenangan jiwa, insyaAllah.

Muhammad bin Kamarulazizi
Pengasas
Kindness Malaysia

Baca lagi: 8 Tabiat Ini Buat Anda Kelihatan Lebih Cepat Tua


‘Saya Tidak Bisu Dan Pekak’- Netizen Terkejut Jurubahasa Isyarat RTM Ini Sebenarnya Bukan OKU

Sudah semestinya anda perasan kewujudan jurubahasa wanita ketika menonton berita di kaca TV saluran RTM. Penuh dengan perasaan ketika menyampaikan berita dengan bahasa isyarat, Tan Lee Bee sentiasa menjadi perhatian netizen.

Pasti ramai yang menyangka bahawa Tan Lee Bee merupakan orang kurang upaya (OKU) kerana menyampaikan berita menggunakan bahasa isyarat. Menyangkal dakwaan netizen apabila sebuah video yang memaparkan Tan Lee Bee berbicara tular di media sosial.

Menerusi video TikTok tersebut, Tan Lee Bee mengatakan ramai yang menyangka dirinya pekak dan bisu tetapi sebenarnya beliau tidak pekak dan boleh bercakap. Hal ini mendapat perhatian ramai dan rata-rata netizen berasa terkejut.

Menjengah ke ruangan komen, para netizen cukup kagum kerana Tan Lee Bee sering menggunakan bahasa isyarat dengan sangat cekap serta penuh perasaan. Malah, segelintir netizen turut mengatakan berasa ‘tertipu’ kerana menganggap Tan Lee Bee seorang OKU.

Bukan itu sahaja, rata-rata netizen juga memuji Tan Lee Bee yang memiliki bakat dan bersungguh-sungguh dalam melakukan kerjanya. Adakah anda juga baru tahu bahawa beliau sebenarnya boleh bercakap?

Sementara itu, kami kongsikan beberapa artikel yang sedang ‘trending’ di The Vocket pada pautan di bawah ini.

Sudah Boleh Makan Di Restoran, Netizen Cemburu Orang Perlis ‘Flex’ Di Media Sosial

Jual Sejadah Doa Makbul, DSV Kecewa Dituduh Tunggang Agama Untuk ‘Marketing’

Pernah Menjadi Lokasi Tumpuan Di Kedah, Netizen Sayu Lihat Keadaan Terkini Pacific Star Parade


‘Saya Tidak Mahu Hidup Susah’ – Wanna Ali Mahu Pilih Calon Suami Miliki Kewangan Stabil

Pelakon jelita, Wanna Ali baru-baru ini mendedahkan ciri-ciri suami idamannya iaitu seorang lelaki yang boleh memberikan kesenangan hidupnya kerana sudah terbiasa dengan kehidupan yang selesa.

Menurut sumber, Wanna Ali atau nama sebenarnya Nor Syazwana Mohd Ali mengatakan kriteria ditetapkan itu perlu ada pada lelaki yang ingin mendekatinya apatah lagi dia juga kini berusaha untuk memajukan dirinya demi masa depan.

Tambahnya lagi, kriteria yang lain haruslah dapat membimbing dirinya di dunia dan akhirat kerana ibu bapanya pasti mahukan menantu yang soleh,m serta kewangan yang stabil untuk menjaganya dengan lebih baik.

Pelakon yang berusia 24 tahun itu berkata ciri-ciri tersebut adalah standard pada masa sekarang kerana dia tidak akan biarkan untuk hidup susah dengan pasangannya di kemudian hari.

Malah, dia mengatakan dia mampu untuk menyara dirinya sendiri tetapi dalam pada itu, dia mempunyai hak untuk memilih lelaki ‘high maintenance’ untuk menyara sepanjang hayatnya.

A post shared by Datuk Normashayu Puteh (@ayuputeh)

“Saya sudah biasa berdikari sejak tamat sekolah lagi dan saya perlu pastikan pasangan saya wajib memberi keselesaan hidup pada saya,” ujarnya.

“Sewaktu habis sekolah dan berada di universiti pun, saya bekerja sendiri cari duit. Ibu cuma bagi duit tuisyen dan belanja yang lain-lain, saya tanggung sendiri,” tambahnya lagi.

Baginya, dia perlu mendapatkan pasangan yang boleh berikan apa yang dia boleh berikan kepada dirinya sendiri. Sekadar info, Wanna Ali merupakan anak kepada penerbit filem Pencil Pictures And Pictures, Datuk Ayu Puteh.


‘Saya Tidak Terasa Dengan Gurauan Nabil’ – Raisa Lebih Selesa Guna Bahasa Inggeris Kerana Bimbang Disalah Erti

Penyanyi terkenal Indonesia, Raisa menarik perhatian ramai selepas pengacara, Nabil Ahmad ‘mengajuk’ penggunaan bahasa Inggerisnya semasa menjadi juri jemputan di konsert Gegar Vaganza 9 (GV9) Ahad lalu.

Menurut laporan, Raisa menjelaskan bahawa dia berasa bimbang orang ramai tidak faham ‘celotehnya’ dalam bahasa ibunda iaitu bahasa Indonesia.

Dalam pada itu, dia takut untuk menggunakan bahasa Indonesia kerana perbezaan makna, kurang tepat dan disalah erti. Oleh sebab itu, dia merasa lebih selesa menggunakan bahasa Inggeris berbanding bahasa Indonesia.

Penyanyi lagu Usai Di Sini turut memaklumkan dia tidak sama sekali terasa atau mengambil serius dengan usikan Nabil Ahmad yang bercakap dalam bahasa Inggeris semasa memberi komen kepada penyanyi GV9, Hazrul Nizam.

Sementara itu, Raisa memohon agar kesemua netizen di media sosial berhenti menghentam dan mengecam Nabil kerana usikan tersebut.

“Keesokan hari, saya ada jumpa Nabil di radio Era FM, tapi saya sendiri tak ingat apa yang terjadi sebab Nabil cakap terlalu cepat. Tolong jangan marah Nabil, kesian dia,” ujar Raisa.

Selain itu, Raisa turut menganggap gurauan Nabil itu boleh membuatnya lebih selesa.

Nabil sebelum ini mendapat perhatian kerana ‘membahan’ Raisa yang mengulas dalam bahasa Inggeris semasa menjadi juri jemputan GV9 sehingga menimbulkan kemarahan netizen kerana perlakuan Nabil disifatkan tidak beradab.

Dalam pada itu, Raisa berkata, dia amat teruja dengan konsert pertamanya yang akan diadakan buat pertama kali di Kuala Lumpur pada bulan November nanti.

“Ini pertama kali konsert di Kuala lumpur saya teruja datang sini. Tapi keluarga pernah duduk sini dan saya sempat jalan-jalan sini. Tapi itu kali 7 tahun lepas,” katanya.

“Saya sebelum ini pernah di Penang dan Kota kinabalu tapi untuk ke Kuala Lumpur masih belum pernah.


“Sayang Dah Ready Ke Nak Mati?” 3 Punca Saya Tanya Soalan Ini Kepada Isteri Yang Sarat Hamil

Hari ni isteri saya dah mula sakit-sakit. Macam dah tak lama je lagi nak bersalin. Umur baby pun dah masuk 38 minggu dah kan.

Walaupun dah handle beratus orang bersalin sebelum ni tapi bila isteri saya sendiri yang nak bersalin saya tetap berdebar-debar.

Hari tu saya pernah tanya isteri saya ni “sayang dah ready ke nak hadapi kematian?”. Mula-mula dia merajuk sangat-sangat dengan saya.

Mungkin pertanyaan saya salah. Terlalu sentap agaknya tapi niat saya nak isteri bersiap sedia je.

Walaupun kematian ibu yang disebabkan oleh mengandung dan melahirkan (Maternal Mortality Rate) dah menurun drastik daripada 540 kematian dalam 100,000 kelahiran pada tahun 1950 kepada cuma 26 kematian dalam 100,000 kelahiran pada tahun 2010.

Ini kerana ramai yang dah makin sedar kepentingan pemantauan pihak hospital sebelum dan selepas kelahiran.

Tapi kemungkinan untuk terjadi kematian ketika proses melahirkan nanti tetap ada kan.

Saya tahu saya salah tapi jauh dalam hati saya ni cuak sebenarnya bila isteri nak bersalin nanti.

Bayangkan seorang perempuan yang nak bersalin akan hadapi risiko mati tiba-tiba walaupun pada mulanya takde masalah apa pun.

Antara komplikasi yang boleh terjadi pada perempuan bersalin :

1. Perdarahan (haemorrhage) atau biasa orang kita panggil tumpah darah

Perdarahan selepas bersalin yang lebih daripada 500 ml dah dikira pendarahan yang tak normal dan berisiko menyebabkan kematian.

Kalau korang nak tahu orang tumpah darah ni darah keluar mengalir macam air paip!

Benda ni boleh terjadi tiba-tiba je sebab tu saya rayu sangat jangan la percaya sangat dengan teori bahawa bersalin kat rumah lebih selamat.

Kalau tiba-tiba isteri kita tumpah darah kita nak buat apa kalau beranak kat rumah?

Baca: Pesanan Saya Buat Pasangan Yang Baru Bernikah Agar Kalian Perolehi Zuriat Yang Baik

Macam-macam komplikasi boleh terjadi. Boleh jadi uri tu tertanam dalam sangat sampaikan masa nak keluar nanti uri tu tak boleh keluar sendiri.

Kena ada campurtangan kepakaran manusia untuk keluarkannya. Boleh jadi uri tu nanti terkoyak dan tertinggal kat dalam rahim dan macam-macam lagi.

3. Darah beku (blood clot) pun boleh menyebabkan kematian tiba-tiba

Darah beku yang terjadi kat kaki pun boleh masuk ke dalam paru-paru secara mengejut (pulmonary embolism) macam kes tergempar yang pernah terjadi pada Julia Fransiska Maketey di Manado, Indonesia.

Arwah mati tiba-tiba tanpa sebab. Bila buat bedah siasat baru la tahu penyebab kematiannya adalah ada darah beku masuk ke paru-parunya ketika proses bersalin.

Saya tak nak isteri berdepan dengan semua risiko ni tanpa bekal amal. Saya tahu kematian ni permulaan sebuah kehidupan baru sebenarnya.

Banyak lagi kita nak kena lalui selepas kematian. Lepas kematian pertama sekali kita akan lalui satu zaman yang sangat panjang dan melelahkan yang dinamakan alam kubur.

Ada sorang ustaz pernah bagitahu setiap orang akan merasai himpitan lubang kubur. Tengok amal masing-masing, ada yang kena himpit sikit je. Ada yang kena himpit sampai berselisih tulang rusuk kiri dan kanan.

Dah tu takkan saya nak isteri saya lalui semua tu tanpa bekal pahala untuk elak seksa kubur semua tu kan?

Lepas alam kubur semua manusia akan dibangkitkan daripada kubur masing-masing. Dalam Hadis ada kata kita akan dibangkitkan daripada tulang ekor kita kembali.

Dalam bahasa arab disebut ‘ajbudz dzanab’ atau dalam bahasa sains kita sebut tulang coccyx. Kat situ nanti manusia akan berkeliaran tanpa arah tujuan dengan banjir peluh dan kepanasan matahari yang membahang.

Takkan saya nak isteri saya lalui semua tu tanpa bawa bekal pahala kan?

Sebenarnya prosesnya masih sangat panjang. Cukup la korang tahu lepas tu kita akan dihisab dan dinilai. Selepas tu kita akan hadapi titian sirat panjang dan memenatkan dan pengakhiran perjalanan kita samada syurga atau neraka.

Isteri kita ni amanah tau. Setiap suami akan ditanya tentang tanggungjawab terhadap isterinya sama ada dah langsai ke belum.

Jangan ingat akad nikah tu lafaz kat mulut je. Lafaz akad nikah yang 10 saat tu sebenarnya bermakna kita sanggup nak bersusah payah dan bersama-sama si dia di dunia sampai la di akhirat sana.

Sebab tu kita kena hargai sangat-sangat amanah yang bernama isteri ni. Dia la yang sambung tali pewaris kita. Dia la yang sanggup berdepan dengan risiko kematian asalkan suaminya gembira.

Dia la yang sanggup hadapi kesakitan proses bersalin walaupun ianya antara kesakitan yang paling dasyat yang tak sanggup ditanggung oleh insan bergelar lelaki.

Kepada yang dah rasa hambar dalam pergaulan rumahtangga. Ingatlah, isterimu mencintaimu melebihi cintanya terhadap nyawanya sendiri.

Saya Taufiq Razif bukan ustaz tau. Jika ada info dan ilmu di dalam ni yang bertentangan dengan Al Quran dan Hadis sila tegur saya. InsyaAllah melalui kefahaman yang saya ada, takde kesalahan.

Saya mohon juga sesiapa yang baca tulisan saya ni doakan persalinan isteri saya nanti dimudahkan oleh Allah. Semoga kita semua makin sayang isteri ye. Hehe.

Baca lagi: 10 App Percuma Untuk Wanita Berkahwin Rancang Kehamilan Dengan Lebih Mudah


Sayang Terhadap Kucing Yang Melampau, Anda Mungkin Penghidap ‘Ailurophilia’

Pernah tak jumpa orang yang terlebih sayangkan kucing? Maksudnya perasaan sayang kepada kucing yang melampau. Sayang kucing itu perkara biasa, tapi jika terlebih sayangkan kucing, ia sebenarnya bukan sesuatu yang normal lagi. Orang yang cinta kepada kucing berlebihan ini seringkali dikaitkan dengan seorang yang kurang kasih sayang atau cenderung mengalami masalah emosi, adakah ia benar atau tidak?

Normal bagi pemilik kucing untuk sayang kepada haiwan peliharaannya. Menjaganya dengan baik, memberi makan setiap hari, mandi, bermain serta mengambil berat terhadap kesihatan kucingnya. Tetapi, jika memberi perhatian secara berlebihan, ia sebenarnya adalah ganguan psikologi.

Ailurophilia adalah istilah yang digunakan untuk orang-orang yang sayang kepada kucing secara berlebihan atau tidak terkawal. Ia berlawanan dengan penyakit fobia terhadap kucing iaitu Ailurophobia. Secara zahirnya, mereka ini sebenarnya sedang berhadapan dengan masalah psikologi. Gejala ini sangat bervariasi dan berbeza-beza. Bergantung kepada penghidap itu sendiri.

Penghidap Ailurophilia selalunya akan sentiasa merasa risau terhadap kucingnya. Mereka ini kerap memantau setiap prilaku haiwan tersebut. Bahkan, ada kejadian di mana seseorang itu merasa bahawa kucingnya boleh bercakap dan mereka boleh berkomunikasi. Potensi untuk sembuh dari penyakit ini adalah 50:50, lebih parah jika gejala ini berlanjutan. Disarankan, penghidap penyakit ini segara berjumpa dengan pakar psikologi sebelum keadaan menjadi lebih buruk.

Ada beberapa kes, orang yang sayang kepada kucing ini tidak cukup hanya seekor namun hingga puluhan ekor. Kes ini turut dikategorikan sebagai penyakit cat collector atau hoaders. Di Amerika Syarikat, kes cat collector ini cukup tinggi sehingga mencapai 2000 kes setiap tahun.

Pada dasarnya, niat awal para collector ini sebenarnya sangat bagus. Mereka biasanya akan membawa pulang setiap kali menemui kucing terbiar untuk dirawat dan diberi makan. Tapi hakikatnya, menjaga kucing tidak semudah memberi makan sahaja. Kucing memerlukan perhatian yang khusus dan rapi. Jika tidak, ia bukan merawat, malah boleh memburukan lagi keadaan kucing dan disifatkan sebagai kekejaman terhadap kucing.

Daily Mail pernah melaporkan, dalam satu kes yang kronik seorang wanita ditahan kerana menyimpan 42 ekor kucing dalam keretanya hampir setahun.

Baca juga: Kekurangan Makanan, Pulau Kucing Ini Dibantu Rakyat Jepun Melalui Twitter


Sayangi Mata, Ini Kisah Satu Tabiat Yang Anda Tidak Mahu Tiru

Memakai kanta lekap selama 6 bulan berturut-turut adalah satu kesilapan besar buat Lian Kao. Oleh kerana kedegilannya untuk menjaga kebersihan serta mengikut aturan pemakaian kanta lekap yang betul, gadis berusia 23 tahun ini telah mengorbankan daya penglihatannya buat selamanya! Ini kerana kanta lekap yang dibiarkan selama 6 bulan itu telah menjadi satu kondisi pembiakan yang selesa buat makhluk mikroskopik amoeba.

Sejurus menanggalkan kanta lekap Lian Kao, para anggota medik berasa amat terkejut melihat kondisi mata gadis Taiwan itu yang sememangnya tidak dapat diselamatkan. Ini kerana permukaannya telah habis dimakan amoeba tersebut. Sepatutnya, Lian Kao perlu membuang kanta lekap itu setelah tempoh sebulan namun dia tetap memakainya tanpa menghiraukan risiko yang diundang.

Lebih menerukkan keadaan adalah Lian Kao telah berenang di dalam kolam renang dengan memakai kanta lekap tersebut! Seharusnya kanta lekap perlu ditanggalkan sebelum pengguna melakukan sebarang aktiviti air.

Oleh kerana tindakan bodohnya, kini Lian Kao terpaksa menanggung derita menjadi seorang yang cacat penglihatan untuk seumur hidupnya. Semoga kisah Lian Kao ini dapat dijadikan tauladan buat semua orang yang gemar memakai kanta lekap. Ingat, jaga kebersihan mata ya!


Berangan Bersuami Seperti Sayangku Kapten Mukhriz, Ini Cabaran Asas Seorang Isteri Askar Yang Anda Patut Tahu

Kak Debek ada masa free ini. Rasa semangat pula nak review cerita ini, Sayangku Kapten Mukhris. Mostly ramai dah gila bayang dan berangan nak cari abang askar (saham naik bai!) sebab dah terpikat dengan kemanisan dan keindahan love story between Kapten Mukriz dan Dr. Ariana kan. (Cun tak Kapten Mukhriz?)

Masing-masing dah fikir nak lempar jala atau pukat sebab nak usha (merisik) abang askar untuk dibuat soulmate kan. Untuk adik-adik comel semua, meh sini saya nak explain sikit pada angpa (anda semua) yang masih tak tahu ‘keindahan’ sebenar rumahntangga seorang bini askar.

Dalam drama tu tak ada nya dia nak tunjukkan pada audiences semua macam mana teruknya life askar ini. Kapten Mukriz pun relax saja tak ada emergency scene nak kena handle. Yang part best saja depa (mereka) buat skrip.

Sword barrel tu memang win lah kan. Confirm ramai melting!

Hanye yang berhati waja saja boleh survive as a soldier wife tau. Bak kata orang putih: ‘The real woman is married a soldier’.

Anda sanggup ke lepas kahwin seminggu dah masuk duty macam biasa. Dah standby nak pergi operasi la, kursus la.

Awal-awal dulu saya pun piawai bab ni. Anda keras hati tak nak biasakan diri pergi buat buku pink (pregnant) seorang diri. Check up perut sorang-sorang, drive pergi refer hospital sana, hospital sini tanpa dipimpin oleh suami.

Terkebil-kebil anda tengok husband orang lain duk urut leher wife dia muntah lah, loya lah, pening lah. Anda? Just bawa Vicks dan air mineral sebagai back up.

Dah sampai masa bersalin anda tak larat nak kemas baju, tapi tetap kena packing barang sebab nak pergi hospital dan daftar nak warded sendiri sebab suami anda tak boleh balik lagi. Kena admit dulu baru dia boleh apply cuti bini nak beranak.

Itu kalau untung nasib suami kerja office. Apply cuti, then boleh balik. Kalau yang pergi misi keamanan di Lubnan setahun? Pergi bini pregnant, balik anak dah umur 4 bulan, 5 bulan. Bayangkan betapa tabahnya anda masa itu.

Kalau dalam operasi pula nun jauh di sempadan Sabah, Sarawak, sempadan Golok sempat ke sampai nak sambut baby? Tak macam orang lain suami dah 3 hari 3 malam prepare tunggu baby keluar.

Itu baru bab beranak dik oii. Tak masuk lagi bab anak sakit anda sorang-sorang handle jaga yang sulung, jaga yang tengah dan lagi manis apabila anda sendiri pun tak sihat waktu itu. Bawa anak ke klinik sendiri, siang ke malam ke sama saja bagi anda. Sweet lagi tak?

Anda agak-agak boleh sabar tak situasi macam ini pula? Anda dan anak-anak semua siap cun melecun nak keluar. Nak pergi keluar jalan atau makan di luar, tetiba suami dapat call kene rangkom, ada kes atau on duty ke.

Suami anda pun terus siap-siap pakai uniform terus pergi kem. Anda dan anak yang dah masuk kereta tadi, kena kluar balik dan duk diam-diam dalam rumah. Faham tak?

Life anda memang manis kalau boleh handle all times itu, sebab dalam askar ada ikrar yang berbunyi:

Mengutamakan perlaksanaan tugas dengan jujur dan ikhlas

That’s mean tugas adalah nombor 1. Mak, ayah, bini, anak, famili bukan priority nombor 1. Tak masuk lagi yang kenduri kendara, kematian sanak saudara yang anda tak boleh nak attend sebab suami tak dapat cuti.

Bab beraya pula, cuba anda bayangkan perasaan anda di pagi raya di mana anda pakai sedondon dengan anak saja. Tengok orang lain sefamili ambil gambar potret. Anda? Hanya tumpang-tumpang bergambar dengan keluarga orang lain sebab abang askar anda tadi tu duty di pagi Raya.

Pakai baju celoreng duk di sempadan mengawal keamanan. Bohonglah kan kalau air mata tak bergenang. Kalau nak cerita semua mahu 7 hari 7 malam masih tak siap karang cerita ini. So, saya bagi yang basics saja ni.

Tak cerita lagi bab iron baju yang anda akan fail berjuta kali sebab nak rapikan baju dia tu bukan senang (saya memang fail bab iron baju, dari zaman kadet lagi). Nak hafal kod baju No.1 – No.10 lagi. Hahaha sweet sangat kan. Tapi saya memang suka bab-bab ni.

Ni semua cerita manisnya life askar based on my own experience. Sebab saya dulu pun sempat jadi askar. So saya tahu selok-belok life askar walaupon bukan 100% khatam. Tapi saya bukan bini Kapten Mukriz tau.

Cume satu nak pesan, pergilah nak mengorat army ke navy ke airforce ke, tapi make sure bukan laki saya. Kalau tak anda akan rasa macam mana makan spike saiz 6 (kecil saja saiz spike saya). #kataitukota

Ikhlas dari saya, LTM (B) Mazlina Muda 7519571
PS: anda boleh share dan tagged lah wife askar yang anda kenal K.


‘Sayap’ Pertama Superman Dijual Pada Tanda Harga RM802,221

‘Sayap’ atau cape Superman yang pernah dipakai oleh pelakon lagenda Christopher Reeve dalam filem pertama adiwira itu telah berjaya dijual pada tanda harga USD 193,750 (~RM802,221) pada hari Isnin yang lalu.

Ianya telah dijual pada lelongan Julien di Los Angeles yang turut memperlihatkan lebih kurang 400 barang cinephile pada hari tersebut.

Untuk makluman semua, hanya enam sahaja ‘sayap’ Superman  yang digunakan ketika pengambaran filem itu yang dikeluarkan pada tahun 1978.

Selain sayap Superman, beberapa kostum dari filem Star Trek juga turut menemui pembelinya. Kostum tersebut termasuklah seragam yang dipakai oleh Patrick Stewart untuk peranannya sebagai Kapten Jean-Luc Picard, yang dijual pada tanda harga USD 28,800 (~RM119,670.76).

Terdahulu, Kacamata yang pernah dipakai oleh John Lennon dijual pada harga RM800,000. Klik pautan di bawah untuk bacaan lanjut.

Kacamata Ikonik John Lennon Dijual Pada Harga RM800,000

Butik Supreme Di Osaka Rugi RM113,500 Selepas Dipecah Masuk

Apple Macbook Pro 16-Inci Mula Ditawarkan Di Malaysia Dengan Harga Sehingga RM26,719


AirAsia Sudah Selesaikan Lebih 90% ‘Refund’ Pelanggan, Kata Tony Fernandes

Setakat ini, AirAsia dilaporkan telah menyelesaikan lebih 90 peratus bayaran balik kepada penumpangnya. Malah, lebih banyak bayaran balik dalam masa beberapa bulan akan datang dijangka dapat dilaksanakan walaupun industri penerbangan berdepan masalah kewangan akibat COVID-19.

Menurut laporan, Ketua Pegawai Eksekutif (CEO) Capital A Bhd (dahulunya dikenali sebagai AirAsia Group Bhd), Tan Sri Tony Fernandes berkata ia dianggap pencapaian yang luar biasa kerana dapat dicapai tanpa sebarang sokongan kewangan daripada kerajaan dan melibatkan jumlah besar berbanding syarikat penerbangan lain kerana AirAsia telah membawa kira-kira 90 juta penumpang sebelum penularan COVID-19.

Tambahnya, syarikat penerbangan itu melihat sokongan padu di mana ia telah mencapai prestasi di luar jangkaan dalam kebanyakan pasaran domestik walaupun wujud rungutan.

“Bayaran balik akan dilakukan apabila penerbangan disambung semula. Di Malaysia, mungkin dalam tempoh beberapa bulan dan Filipina dalam tempoh enam bulan,” katanya.

Malah, pelanggan AirAsia X juga akan mendapat baucar apabila syarikat penerbangan itu kembali beroperasi sebagai langkah syarikat penerbangan untuk bertindak adil kepada pelanggannya.

Sementara itu, kami kongsikan beberapa artikel yang sedang ‘trending’ di The Vocket pada pautan di bawah.

‘Siap Boleh Panggil Sayang’- Pakej Kejut Sahur Dijual Di Shopee Serendah RM2 Khas Untuk Anda Yang Bujang

Bengang Penyakit Isteri Jadi ‘Bahan Gurauan’, Will Smith Tampar Chris Rock Di Anugerah Academy


Sayu Seorang Tua Memilih Baju Raya Di Projek Sedekah Jariah Untuk Cucunya

Nota Editor: Penulisan ini ditulis oleh Tuan Abd Ghani Haron. Semoga kisah ini menyentuh hati untuk kita menjadi lebih pemurah pada Ramadhan ini. Lawati Facebook Page Tuan Abdul Ghani Haron untuk lebih banyak cerita inspirasi di sini.

MEMILIH BAJU RAYA DI PROJEK SEDEKAH JARIAH

Ketika keluar daripada pagar rumah, hendak ke dapur masak syarikat saya, saya terpandang seorang lelaki tua dengan tiga orang budak yang mungkin cucunya sedang memegang beberapa helai baju yang disangkut di projek sedekah jariah depan rumah saya . Saya tidak pernah melihatnya sebelum ini, lalu tergerak hati untuk bertanya. Salam saya disambut dengan sedikit terkejut. Kedut wajahnya dengan uban bertaburan di kepala.

Katanya,”Mai cari baju raya kat cucu. Nak beli mahal sangat, tak cukup duit. Budak-budak ni tak dak pak dah, saya la yang bela.”

Berderau darah saya mendengarnya, hati bagai ingin memeluk anak-anak yatim itu yang patuh menunggu datuk mencari baju yang sesuai. Dalam hati mereka, agaknya, inilah pakaian baru mereka, pakaian raya mereka, sedangkan ini adalah pakaian terpakai sumbangan orang ramai.

Saya berpatah balik mencari baju yang masih dalam bungkusan yang belum dibuka di tempat letak kereta dalam rumah. Dapatlah beberapa helai. Bila diserah kepada orang tua itu, dia mulanya senyum lebar, tetapi tiba-tiba beralih menjadi tangisan sehingga tersedu. Tiada kata-kata yang terbit di bibir tua itu, melainkan pandangan yang merobek limpahan air mata saya. Cucunya yang hairan, mula memegang tangan datuk mereka dan memeluk pehanya seolah mahu memujuk datuk yang tiba-tiba menangis. Pakaian yang diambil diletak dalam raga motor yang senget.

Dia meninggalkan saya dengan luahan rasa, “Cikgu, tahun ini cucu saya ada baju raya baru, tidak seperti tahun dulu.”

Dia memberi salam sambil mengesat air mata dengan lengannya. Saya menghantarnya dengan pandangan hingga motornya hilang di simpang jalan. Ketika mengesat air mata, baru teringat, kenapa aku tidak tanya dia tinggal di mana? Ya Allah. Bagaimana kasut mereka, makan minum dan persekolahan mereka?

Ingatlah ketika kita memberi pilihan kepada anak-anak untuk memilih baju raya yang baru, pasaraya, gedung membeli-belah, gerai dijelajah untuk memenuhi pilihan, ada insan yang memilih baju raya di kedai bundle, atau kebetulan kerana saya melaksana program ini, ada insan yang bergantung baju rayanya di pusat sedekah jariah. Itulah baju raya mereka. Pakaian milik kita, milik keluarga kita yang pada kita mungkin sudah tidak mahu diguna, pada orang lain masih dianggap baru. Janganlah dibuang, atau diperap menjadi istana lipas, bersedekahlah kepada mereka yang memerlukan atau kirimkan kepada saya untuk saya sampaikan kepada mereka. Anda terlepas daripada pembaziran, anda membantu yang memerlukan dengan bersedekah sesuatu yang sudah tidak digunakan dan moga anda memperoleh ganjaran disisi Allah.

BACA: Kenangan Kasut Raya Lelong Wanita Ini Ketika Kecil Menyentuh Hati Ramai

BACA Lagi: Peristiwa Ini Bukti Allah Membayar Tunai Kepada Yang Bersedekah

LIKE dan FOLLOW Vocket di Facebook serta Instagram


Pernah Kehilangan Anak Sendiri, Dorong Lelaki Ini Bantu Bayi Lain

Kehilangan anak sendiri menjadikan Sayuti Wan Chik dan Lily Moha tidak mahu orang lain merasa derita yang mereka pernah rasai.

Kalau kau tengok akaun FB dia ni memang nampak macam raja selfie, haha. Jumpa semua orang dia selfie, tangan mesti buat ‘peace’ sambil post status guna tagline ‘Autokacak’.

Cerita belakang dia, mak aih… dalam tangan dia sentiasa ada kes bayi yang perlukan bantuan kewangan untuk jalani rawatan akibat komplikasi kesihatan.

Secara ringkas, anak ketiga pasangan ini, Muhammad Uwais telah kembali kepada Sang Pencipta tidak lama selepas dilahirkan akibat komplikasi jantung.

Kisah mereka menjadi viral pada waktu itu akibat post ‘Warkah Buat Muhammad Uwais’ yang menyentuh hati orang ramai.

“Setiap kali bawa baby pi hospital, sampai sahaja di emergency – perasaan aku sama macam masa bawa Uwais dahulu,” kata Sayuti waktu aku sempat jumpa beliau di Hotel Putra minggu lalu, curi masa sambil dia jalankan projek baby Safwan ke IJN. Dari Kedah ke Kuala Lumpur.

Kini bergerak menggunakan platform ‘Pertubuhan Kebajikan Sahabat Uwais’, Sayuti giat menjalankan kempen membantu bayi-bayi yang punya masalah kesihatan kritikal, terutamanya yang datang dari golongan pendapatan rendah.

Selain itu, mereka buka ‘NatFree’ menggunakan konsep ‘free market’ di Kedah. (Di sana orang panggil pasar sebagai ‘Nat’).

Kau bayangkan macam mana mat Kedah ni yang dulu belajar sama-sama dengan aku di UiTM Arau, nampak biasa-biasa ja dulu, hari ini jadi orang yang buat kerja mulia.

Kemudian bila aku fikir-fikir semula, memang dia sebenarnya ada sifat baik dalam diri dia. Daripada dahulu dia memang selalu kalau nampak kawan-kawan jalan kaki nak pi kelas, nanti dia tumpangkan naik EX5 ‘turbo’ dia.

Tuhan itu Maha Adil. Sayuti ini memang seorang yang biasa di mata aku tapi di jiwa dia memang seorang yang selalu suka bantu orang.

Tuhan berikan satu cabaran melalui Uwais. Beliau lulus cabaran itu.

Lalu dibukakan satu lagi pintu untuk Sayuti, kini bersama isteri dan kawan-kawan untuk terus menabur bakti dengan cara menyelamatkan bayi-bayi yang kisah mereka kita pun tak sangka ada berlaku dalam masyarakat kita.

Daripada kisah baby Siti Khadijah, Safwan dan kini Siraj – Uwais yang sedang memerhati dari atas melihat orang tuanya bertungkus lumus selamatkan ‘sahabat-sahabat’ Uwais yang masih punya peluang untuk terus ada di dunia.

Satu prosedur yang aku amat minat pada Sahabat Uwais adalah selain gigih menyelamatkan bayi, mereka juga kuat bersuara untuk elakkan masyarakat kena tipu dengan skim minta derma palsu.

Kalau kau nak tahu cerita panjang, pi sembang dengan depa. Aku tahu sikit aja.

Sebab itulah di Sahabat Uwais, mereka akan buat ground check.

Mereka akan tembual keluarga yang telibat, periksa pendapatan dan yang paling ‘mahal’ – perjanjian untuk tidak mengutip derma sampingan secara sendiri sebaik sesuatu kes dipersetujui untuk diuruskan Sahabat Uwais.

Kalau kau dah tanda tangan perjanjian tapi kau buat pasal, kau tunggu ajalah akibat.

“Kita tak mau usaha ini disalah guna. Hal duit ni aku habaq hang, boleh buat orang kelabu mata sat aja,” jelas beliau dalam loghat Kedah yang maha pekat.

Sekarang, Sahabat Uwais sedang giat kumpul dana untuk adik Siraj Ahmad bin Mansoorali, berumur 3 bulan.

Lahir pramatang, kekurangan berat badan, dan mengalami Univentricular Heart of LV Morphology with excessive pulmonary blood flow (PBF).

Memerlukan bantuan RM 50,000 untuk pembedahan. Dana terkumpul setakat post ini ditulis adalah RM 20, 800.

Nak kejar lagi RM 29, 200.00 sesegera mungkin.

Ayah Siraj telah menghilangkan diri sejak beberapa minggu lalu. Ibunya sampai kini naik bas awam dari rumahnya ke hospital untuk lihat bayi yang masih dalam inkubator.

Pendapatan ibunya sekitar RM 20 ke RM 30 sehari. Aku sendiri tak tahan tengok waktu Sayuti tunjuk gambar buku bank si ibu. Tapi aku control macho lah.

Nak maklumat lanjut, boleh lihat page FB Sahabat Uwais.

Orang tak tanya berapa kita beri, tapi kitalah yang tanya diri sendiri – apa yang kita boleh buat dengan semampu kita.

Siraj, kau bertahan tau. Uncle-uncle dan auntie-auntie sedang usaha sebaik mungkin.


Sazali Samad Kongsi Senarai Jenama Minyak Rambut Dipakai Sejak Dulu

Jika anda kini berada di usia 20-an ke atas, nama Sazali Samad pasti sangat sinonim dengan kehidupan seharian kita suatu ketika dahulu. Sebut saja bina badan atau badan sado, nama pertama yang terlintas adalah Sazali Samad.

Walaupun sukan bina badan yang diceburinya tidak sepopular sukan-sukan lain namun pencapaian konsistennya sehingga ke pentas antarabangsa membuatkannya sering tampil di dada-dada akhbar dan laporan berita.

Maka tidak hairanlah jika beliau boleh dianggap sebagai salah seorang atlet paling terkenal dalam negara sehingga ketika ini dan masih menjadi rujukan jika berbicara tentang sukan bina badan.

Selain daripada badan yang sasa (dan kebanyakan masa berminyak), satu lagi ciri penampilan yang sangat sinonim dengan beliau adalah rambutnya yang terpacak kemas dan rapi (dan juga berminyak).

Siapa sangka, bila sudah menjadi ikon bina badan dan muncul sebagai atlet terkenal negara, rahsia rambut beliau juga sebenarnya menjadi perhatian peminat.

Jika sebelum ini mungkin ramai yang tertanya-tanya tentang rutin hariannya untuk menjaga badan, tetapi dalam perkongsian di TikTok beliau baru-baru, beliau menjawab soalan peminat mengenai rambutnya.

Lebih tepat lagi, jenama minyak rambut yang dipakainya sejak daripada dulu.

“Dari dulu sampai sekarang nampak elok,” tanya seorang pengikutnya di TikTok baru-baru ini.

Bagi menjawab persoalan tersebut, Sazali kemudiannya merakam satu video dan memuat naik jawapannya di platform berkenaan pada Jumaat lalu.

Jawapan yang diberikan beliau ini pasti melegakan persoalan yang mungkin ramai tertanya-tanya sebelum ini dan mungkin juga membuatkan anda terkejut.

“Salam Jumaat semua, orang tanya kan (soalan di atas) pakai minyak rambut apa.

“Pakai gel Superhero atau Hero dan pomade je sekarang ni.

“Dulu-dulu pakai Brylcreem dan Tancho,” kongsi beliau sambil tersenyum menjawab soalan berkenaan.

♬ original sound – Sazali Samad – Sazali Samad

Jadi kepada anda yang berminat untuk mendapatkan gaya rambut (atau setidak-tidaknya) berminyak seperti ikon bina badan ini, mungkin senarai-senarai jenama yang diberikan ini boleh dijadikan panduan.

Menerusi semakan yang dilakukan di laman e-dagang, gel rambut berjenama Hero dan Brylcreem ini boleh didapati dengan harga serendah RM6.40 sahaja.

Baca juga perkongsian semasa di media sosial yang kami kongsikan sebelum ini melalui pautan di bawah.

Pegang Pisang Goreng Tanpa Pengepit, Tindakan WAF Buat ‘Tuan Kedai’ Terkejut

Gara-Gara Komen Di LinkedIn Menteri, CEO Syarikat Ini Terus Dikejar ‘Cybertrooper’ Malaysia

Selesa Dan Menceriakan, Pemuda Ini Kongsi Pengalaman ‘Berharga’ Sepanjang Kuarantin Di MAEPS


SBTG Hasilkan Koleksi ‘Camo’ Yang Awesome Bersama G-Shock

2018 adalah tahun yang baik untuk jenama dari Singapura ini. SBTG sekali lagi berkolaborasi bersama G-Shock untuk model edisi khas, DW-5750E sempena ulang tahun ke-35 jenama G-Shock.

Pengasas SBTG, Mark Ong memilik warna hijau military untuk koleksi anniversary ini dengan kemasan leapord camo pada bahagian muka jam tangan ini. Besi bull bar turut dipasang pada jam tangan ini. Koleksi ini turut didatangkan khas bersama koleksi baju, topi dan papan luncur yang turut boleh dibeli bersama-sama jam tangan ini.

Jam tangan edisi khas ini akan dilancarkan di Malaysia, Singapura, Thailand dan Indonesia terlebih dahulu pada 3 Februari ini dan 12 Februari untuk butik G-Shock di seluruh dunia. Jam tangan ini akan dijual pada harga USD249 (RM970+-) dan USD499(RM1450) untuk koleksi penuh kolaborasi ini. Kalau anda peminat tegar jenama G-Shock dan SBTG, jangan lepaskan peluang untuk mendapatkan jam tangan ini.


SC Arah Huobi Global Untuk Henti Operasi Di Malaysia

Suruhanjaya Sekuriti kini mengambil tindakan terhadap Huobi Global Limited dan Ketua Pengawai Eksekutif (CEO), Leon Li atas kesalah mengendalikan bursa aset digital (DAX) secara tidak berdaftar.

Susulan itu, SC mengarahkan Huobi menghentikan operasinya di Malaysia di samping melumpuhkan laman web termasuk mudah alih pada beberapa platform seperti Apple Store, Google Play atau mana-mana platform digital lain.

Langkah tegas ini turut menggesa Huobi Global menghentikan sebarang penerbitan, pengedaran dan penghantaran infopada iklan, e-mel atau media sosial kepada kumpulan pelabur tempatan.

Keputusan ini telah dicapai persetujuan bersama SC untuk melindungi sekuriti pasaran tempatan dan kepentingan para pelabur negara. Sehubungan itu, para pelabur dinasihatkan untuk kekal melabur dan berurusan dengan Pengendali Pasaran Diiktiraf (RMO) yang berdaftar bersama SC.

Semua orang diminta berhati-hati untuk memilih platform pelaburan kerana mahu melindungi pelaburan mereka di samping mengelak daripada menjadi mangsa skim penipuan.


Kronologi 3 Backpacker Malaysia Ditipu Di Lombok

Lombok yang semakin terkenal sebagai lokasi yang kaya dengan keindahan alam kini sering menjadi kunjungan mereka yang gemar mengembara dan melancong.

Namun adakala tak semua percutian berjalan lancar seperti yang dirancang. Dan itulah yang telah dilalui oleh Muhammad Mamzah (atau lebih dikenali sebagai Brado Kapak dikalangan netizen Malaysia) bersama 2 rakannya.

3 pemuda ini sedang melakukan pengembaraan menjelajah beberapa lokasi di Indonesia. Menamakan pengembaraan mereka sebagai Amazing Indonesia, trip mereka bermula di Lombok – Bali – Bandung – Padang – Medan – Toba – Acheh.

Namun siapa sangka lokasi pertama trip mereka ini iaitu di Lombok bakal menghidangkan pengalaman tak terduga.

Ikuti kronologi bagaimana 3 pemuda ini ditipu sewaktu di sana:

9am
Booking transport dari Gili Air ke Gili Gede untuk 3pax pada harga IDR 1.2juta. Booking di Banana Tourist, dia beritahu yang harga ini ALL IN termasuk semua transport dan tak perlu bayar apa-apa.

Harga termasuk Avanza dari Bangsal ke Tembowong. IDR 500k kami bayar tanda jadi. Kemudian ejen yang sama booking kan hotel untuk 3 pax IDR 350k dan kami bersetuju.

Route: Gili Air -> Bangsal -> Tembowong -> Gili Gede (all transport at IDR 1.2m for 3pax)

9.45am
Pergi snorkling dan island hoping bertiga ke 3 pulau, Gili Air – Meno – Trawangan. Kos IDR 700k for 3pax. Kami setuju dan selesai island hoping tanpa ada masalah jam 2.30pm.

Rujuk gambar bot yang ada orang kurus pegang bendera Malaysia. Bot Cha Cha. Boatman yang bawa kami snorkling beritahu, tak perlu ke Gili Gede alasannya kerana disana sunyi dan bahaya.

Kami tak faham apa bahayanya sedangkan kami diberitahu Lombok antara yang aman dari jenayah.

2.30pm
Terus dihantar oleh ejen Banana Tourist ke pelabuhan Gili Air dan mereka bawa kami naik bot public. Rujuk gambar bot yang ramai orang tu.

3pm
Tiba di Bangsal dan dijemput oleh Pak Wiwin. Dihantar ke Avanza dan supirnya bernama Rahman.

4.30pm
Tiba di Mataram, supir beritahu kami harus bayar baki wang IDR 600k yang belum dibayar. Dia juga terus minta booking daripada kami untuk pengangkutan dari Tembowong ke Lembar dan feri ke Padang Bai yang dijadualkan Isnin.

Kami diminta bayaran IDR 900k for 3 pax. Saya tak bersetuju dan berlaku tawar menawar. Pak Rahman minta separuh deposit tanda jadi. Total bayar kepada Rahman = 1150000.

Selepas bayaran diterima, Rahman minta kami keluar dan tukar naik angkot. Supir bernama Helmi.

Kami terpinga-pinga dan terpaksa menurut sahaja. Alasan Rahman dia ada urusan majlis keluarga.

5.50pm
Tiba di jeti Tembowong. Kami disuruh Helmi naik bot yang sudah menunggu. Helmi bayar kepada boatman IDR 50k jika tak silap (saya nampak sendiri) untuk bertiga. Kami pun naik bot.

6.20pm
Tiba di satu jeti berdekatan sebuah Masjid di Gili Gede. Semua penumpang turun dan bayar seorang 10k kepada boatman.

Kami bertiga mahu turun tetapi dihalang. Boatman beritahu Gili Gede masih jauh dan kami iyakan sahaja.

7.15pm
Ditengah-tengah laut antara Gili Layar – Rengit – Gede, boatman minta 500k dan beritahu kami agar tidak tuju ke Gede. Boatman mahu bawa kami me Layar. Saya bantah kerana sudah bayar all in IDR 1.2juta pada awalnya tetapi boatman berkeras dan minta 500k.

Dia tunjuk sebuah pantai sunyi tempat kami harus turun jika tak setuju bayar 500k. Tawar menawar berlaku, kami minta 400k tetapi langsung tak dilayan.

Mereka beritahu 500k upah mereka hantar dan carikan hotel. Kami pelik kerana hotel memang sudah booking. Kenapa harus cari kalau sudah booking?

7.30pm
Kami bersetuju untuk bayar 500k kepada boatman. Rakan saya Matnor beri cadangan agar bayar selepas boatman jemput pulang sahaja.

Boatman setuju. Kami diturunkan di sebuah kawasan homestay yang penuh nyamuk dan tiada kelengkapan yang baik.

Boatman beritahu nyamuk ni biasa nanti kami beri Autan (ubat nyamuk) dan di sana lebih cantik, murah dan puas hati. Ramai pelancong biasa ke sana banding ke Gede.

8pm
Saya tanya, mana hotel yang saya booking IDR 350k? Staff resort bawa kami ke belakang dan tunjuk sebuah bilik kecil tanpa tandas tanpa apa-apa kelengkapan.

Hanya lampu dan katil queen sahaja. Staff beritahu, takkan mau duduk 3 orang ditempat sempit ini? Ayuh sewa homestay besar ini cuma IDR 600k (tak termasuk katil tambahan). Kami terpaksa bersetuju.

Seorang staff resort juga mengaku merupakan penyeludup di Malaysia pada tahun 90an dahulu dan sudah jadi penyeludup lebih 20 tahun. Beliau mengaku pernah ditangkap di Filipina dan dikehendaki di Tawau.

8.20pm
Kami rujuk semula harga ketika isi check in list. Rupanya ada lebih banyak caj tersembunyi dan tidak sama seperti yang dijanjikan Rahman dan ejen di Banana.

Saya semak senarai check in, tetamu terakhir adalah pada 26 Januari. Sudah lebih seminggu sepi. Rahman kata baru semalamnya ada tamu dari Jerman. Tapi itu tidak benar.

Kami buat kira-kira dan betul, kami sudah tertipu banyak. Jumlah kerugian sudah mencecah IDR 2450000 termasuk makan malam (60k per pax) selepas check in listing diisi.

Sebelum makan, saya update status dan share ke group BBM tentang kejadian ini. Tak sangka ia viral dan menjadi cerita hampir kesemua group backpackers. Akhirnya berita ini sampai ke Pak Duta Here dan ke polis marin serta polis desa Sekotong.

Baca: 5 Persediaan Penting Sebelum Travel Ke Kawasan Pedalaman Dan Tempat Tinggi

9pm
Ramai yang menghubungi saya bertanya situasi dan masalah yang dihadapi. Semua saya jawab satu persatu.

9.30pm
Saya ke bilik dan berehat. 2 lagi rakan masih melepak diluar yang banyak nyamuk tu.

10pm
Bertalu-talu sms masuk ke inbox saya dan ada juga wakil kedutaan menghubungi saya.

Saya beritahu keadaan masih selamat cuma kami bimbang terjadi perkara tak diingini kerana boatman berkawan baik dengan staff resort yang pelaku criminal dan selalu mengulang-ulang ayat seperti “disini bagus. Harus tinggal lama disini.” dan “nanti bawa lebih ramai kesini ya teman-temannya.”

We felt fucked-up dan saya ada menjawab ketika itu, “tak mungkin akan balik ke sini kalau macam ini layanannya.”

Rakan-rakan mencadangkan saya menghubungi Pak Duta iaitu Admin Lombok Backpacker. Saya terus sms beliau dan Pak Duta beri cadangan agar saya keluar malam itu juga kerana khuatir esoknya lebih banyak lost terjadi. Kami juga yakin esok pasti ada hidden charges.

11pm
Pak Duta menghubungi saya dan memberitahu confirmation agar kami berkemas dan tunggu kedatangan polis marin untuk bawa kami keluar.

Pak Duta beritahu semua kos keluar ditanggung sepenuhnya oleh beliau. Kami bersetuju dan ikut sahaja aturan Pak Duta.

1am
Kami tertidur kepenatan menunggu. Sebelum tidur saya hidupkan loud speaker phone dan buka lagu agar mudah terjaga jika polis sampai. Lagu dimainkan auto-shuffle.

3am
Saya terjaga kerana tiba-tiba selawat Badriah autoplay dari phone saya. Suara kanak-kanak mendayu-dayu membacakan selawat tersebut.

Saya automatik ikut berselawat secara kuat sehingga tertidur semula setelah selawat yang sama berulang tiga kali.

3.30am
Polis marin tiba di depan homestay kami dan membangunkan kami. Dia minta bersiap sementara satu anggota refill petrol dan dia bersama satu lagi anggota bernegosiasi.

3.40am
Kami keluar dari homestay dan berjumpa staff tadi. Dia minta pembayaran IDR 1.4 juta. Saya terus beritahu polis bahawa semalam mereka setuju cuma 600k dan makan hanya 60k per pax.

Polis minta saya bayar hanya 800k dan tidak perlu minta baki. Saya bersetuju dan kami terus ke bot setelah pembayaran terakhir dibuat.

Baca: 10 Tip Berjimat Ketika Travel Di Lombok, Indonesia

3.50am
Bot bergerak meninggalkan Gili Layar dengan 1001 kenangan pahit buat kami. Polis beritahu tak perlu lagi risau kerana beliau sudah bawa kami keluar dan terus menuju Gili Sudak, tempat resort milik Pak Gede kawannya Pak Duta.

Jam 3.50am, kami dibawa keluar dari Gili Layar diiringi 3 anggota Polis menuju Gili Sudak. Tiba di Gili Sudak sekitar jam 4.50am, kami di hidangkan air panas dan boleh berehat menunggu siang.

Jam 5.50am, Pak Duta menghubungi saya bertanyakan situasi kami. Dia beritahu semua ongkos membawa kami keluar dan hantar ke Feri siangnya ditanggung sepenuhnya oleh beliau atas keprihatinan beliau membantu kami yang tertipu lebih 2.4juta IDR.

Jam 7.30am, Pak Didi menghubungi saya dan beritahu dia siap membantu hantar kami dari Nirvana Medang ke Jeti Lembar.

Jam 8am, Pak Sahar dan seorang lagi boatman yang lama kerja di Kuala lumpur datang membantu hantar kami dari Gili Sudak ke Nirvana Medang.

Jam 8.20am, kami disambut Pak Didi dan dihantar terus ke Pelabuhan Lembar. Pak Didi bantu kami beli tiket feri langsung dari loket dan kami bersalaman.

Tepat jam 10am, feri besar ini bergerak menuju Padang Bai.

Tujuan kami seterusnya adalah ke Ubud, Bali. Kerana kecewa kerugian IDR 2.4juta di Gili Layar, kami ambil keputusan terus pindah ke Bali yang sepatutnya dijadualkan esok.

Sebetulnya kami dalam trip menjelajah Amazing Indonesia. Destinasi pertama di Lombok, kemudian ke Bali, Bandung, Padang, Medan – Toba dan terus ke Aceh. Destinasi terakhir mungkin ke Jogja pada 19 Feb nanti.

Doakan perjalanan kami semuanya selamat pergi dan pulang. Pengalaman di Lombok mengajar kami untuk lebih berhati-hati dan tidak mudah percayakan orang yang baru dikenali.

Kata Pak Didi, “Jangan mudah percaya orang yang menabur bakti kepada kamu waktu kali pertama berjumpa.” Kurang lebih begitu apa yang saya fahamkan.

Terakhir, jutaan terima kasih kami ucapkan kepada semua warga Lombok yang prihatin dan sanggup tidak tidur malam semata-mata mahu memastikan kami selamat.

Terima kasih kepada Pak Duta, Pak Didi, Pak Gede, Pak Agus, Pak Sahar, Pak Henri dan semua yang terlibat termasuk team Polis Desa Sekotong dan Polis Marin Lombok.

Untuk yang mahu ke Lombok, simpan nombor mereka ini yang boleh dipercayai dan telah banyak membantu kami sepanjang di sini.

Kepada pelancong Malaysia, kalau nak ke Lombok, hati-hati. Full of scam. Kalau naik bot dari mana-mana jeti nak tuju Gili Gede dan Layar, hati-hati.

Semua tekong bot akan berhenti tengah laut dan paw korang RM 180 / 500k IDR. Jika tidak bersetuju, mereka akan tinggalkan ditepi pantai sahaja.

Sedangkan ketika di loket ejen transportasi, mereka sudah charge kita sejumlah besar yang harganya termasuk bot dari jeti ke Gili Gede / Layar.

Patutlah masa di Gili Air, mereka tak recommend untuk ke Gili Gede walaupun mereka bilang di Gili Gede jauh lebih cantik banding Trawangan, Meno dan Air. Rupanya memang rutin tekongnya sebegini.

Jadi kalau nak ke Gede atau Layar, hati-hati. Terlalu banyak kos tersembunyi yang dikenakan. Sedangkan harga bilik low season yang sepatutnya 350k IDR pun boleh jadi 600k.

Nyamuk pun banyak. Air tawar tiada. Jadi kalau nak ke sini, berhati-hatilah dengan ramah mereka. Ramah ada makna. Lebih senang di Gili Air kerana di sana mudah tawar menawar dan makanan juga murah.

Sekian laporan tentang Gili Gede yang jarang diberitakan orang di laman pelancongan – Brado Kapak.

Bagi anda yang ingin ke Lombok, boleh jadikan Facebook Group Lombok Bacpacker yang dikendalikan oleh Pak Duta Here sebagai rujukan dan juga untuk mendapatkan informasi yang berkaitan.

Tiada siapa yang ingin percutian mereka menjadi huru hara. Tapi tak salah jika bersedia dari awal dan tahu apakah jenis scam dan penipuan yang sering terjadi di lokasi yang dituju.

Semoga perkongsian oleh Brado Kapak ini dapat dijadikan panduan buat anda agar lebih berhati-hati sewaktu travel ke Lombok.

Lombok cantik, orang-orangnya ramai yang baik. Jangan hanya kerana sikap segelintir daripada mereka, kita serik untuk ke sana.

Hakikatnya penipuan seperti ini ada di mana-mana. Hatta Istanbul yang terkenal sebagai Kota Cinta juga tak terlepas daripada berbagai jenis penipuan. Namun percayalah, setiap yang terjadi pasti ada hikmahnya.

Buat Brado Kapak dan rakan-rakan, selamat menikmati keindahan Indonesia. Tuhan tahu kalian mampu hadapi cabaran sebegini.

Baca lagi: 10 Persoalan Asas Yang Perlu Diketahui Sewaktu Anda Merancang Untuk Travel


Bagaimana Kami Hampir Kena Scam Di Malam Pertama Tiba Di Hong Kong

Kisah ini suka saya kongsikan untuk memberi pengajaran dan peringatan buat semua rakan yang bercadang nak melawat negara Hong Kong dan akan menginap di hotel-hotel di sekitar Chunking Mansion.

Saya dan keluarga dah tempat tiket penerbangan pada awal tahun 2017 lagi untuk ke Hong Kong. Hotel pun dah siap booking untuk 4 malam melalui laman web booking.com. Dah set juga untuk late check in memandangkan flight kami mendarat dalam jam 9 malam macam tu.

Dipendekkan cerita, dari airport ke Chungkin Mansion, kami ambil bas 21A atas nasihat cik adik yang jaga kaunter tiket Aeroport Express. Setibanya kami di situ, kami hanya ikut saja arahan dan peringatan dari email booking.com iaitu :
1. Tak pedulikan ulat-ulat yang tawarkan bilik di depan lif (memang ada pun)
2. Naik lif pintu belah kanan untuk ke tingkat 3 (receptionist)

Setibanya di tingkat 3, suasana sunyi dan masa tu di kaunter ada seorang pakcik tua yang jaga. Saya maklumkan saya ada booking hotel di situ. Beliau semak nama saya dan memang ada nama saya, yeah! Seronok sekejap masa tu.

Lepas tu katanya tempahan saya telah di dibatalkan oleh Booking.com. Sudah! Katanya cuba semak email. Roaming line Digi agak kurang lancar di Hong Kong sebenarnya, yang menggunakan servis syarikat telekomunikasi “3”.

Bila semak email, baru masuk rupanya email yang mengatakan tempahan saya dibatalkan disebabkan oleh tidak dapat nak caj kad kredit saya. Aikk, hairan juga sebabnya kad saya ok je, tak ada masalah apa. Kemudian uncle taiko tu cakap kalau nak bilik, ada dan sesuai untuk kami berlima dengan harga HKD 5000.

Waahh terkejut besar kami, apakah ini sindiket atau perancangan dari mereka? Saya menolak dengan baik sambil mengatakan “thank you sir, let us discuss first”. Masa tu perasaan takut dan risau mula menyelubungi diri tapi masih cuba control. Tak nak anak-anak pun takut dan risau.

Baca: 10 Tip Ke Shanghai Disneyland, Taman Tema Pertama Di Tanah Besar China

Setelah berbincangan dengan suami, kami berlalu dari tempat tu, dan keluar dari bangunan Chungkin Mansion tu. Anak-anak mulai lapar, nasib baik ada pasta meat ball dari flight yang belum dimakan.

Jadi sempat lah dorang kongsi jamah makanan tu dalam cahaya samar-samar sambil bersandar di bangunan Chungkin Mansion, sambil saya dan suami berfikir whats next.

Kami berfikir di mana nak bermalam agaknya pada malan ini. Plan nak bermalam sekitar stesen MTR berdekatan, namun kami dapat info stesen MTR pun bakal ditutup sepenuhnya selepas jam 1 pagi.

Sempat juga kami bertanyakan balik harga bilik dari geng ulat-ulat yang tawarkan bilik tadi, nampak harga mereka pun makin naik. Bukan tak nak ambil, tapi harga yang ditawarkan tak masuk akal.

Lagi satu saya fikir dan rasa sangsi, dan tak selamat pula untuk berada di kawasan itu. Maka kami mengambil keputusan untuk kembali ke airport untuk cas handphone dan berehat. Ada juga suami saya pergi bertanya di hotel-hotel selain yang dalam Chunking Mansion ni, tapi malangnya semua penuh.

Sambil menunggu bas untuk ke airport, datanglah 2 orang warga Jepun yang juga senasib dengan kami. Mereka juga ada booking hotel di bangunan Chunking Mansion, dan mereka juga diberitahu bilik yang ditempah sudah penuh. Haishhh… maka senasib la kami.

Tak sampai sejam tunggu bas, tibalah bas ke airport. Naiklah kami ke bas tersebut dengan rasa lega sebab dah keluar dari kawasan itu, sambil anak-anak sambung makan biskut.

Saya masih cuba cari lagi hotel lain, namun secara keseluruhannya, untuk last minit booking di Hong Kong, kesemua hotel dah melambung-lambung harga untuk 1 malam, iaitu bermula dengan harga RM2500 dan ke atas. Oh, tak sanggup rasa nak bayar banyak tu.

Setibanya di airport, warga Jepun tu pun bawa haluan. Mereka datang ke Hong Kong untuk 3 hari saja, tapi kena macam ni pula.

Di airport Hong Kong, saya perhatikan ramai rupanya yang bermalam di sini. Kemudian kami cari port yang ada plug untuk caj powerbank dan handphone yang dah nyawa-nyawa ikan.

Alhamdulillah kami jumpa berdekatan bawah tangga. Memandangkan kerusi semua penuh maka lokasi bawah tangga saya pilih untuk anak-anak baring dan berehat. Masa ni jam dah menunjukkan pukul 2 pagi lebih.

Saya pula tak boleh nak tidur, terus cari dan mencari hotel-hotel lain untuk kami menginap sepanjang trip kami ni. Masa ni sudah ada geng rakyat Malaysia yang pada awalnya kami dah bertemu masa keluar dari fligh, dan mereka dah maklumkan mereka hanya bermalam di airport.

Cari punya cari, maka terjumpa bilik hotel 1 malam di Macao dengan harga RM600 lebih. Oklah kan sambil jalan-jalan Macao. Kami terpaksa rancangan nak masuk Disneyland. Dan 2 malam lagi kami menginap di hotel di Shenzen. Harga sangat murah, RM300 lebih untuk 2 malam.

Awal pagi 16 Nov 2017, sempat lah panaskan nasi goreng ikan masin Brahim dalam periuk mini kami kat tempat orang ramai duk caj henpon tu jugak.

Apa yang boleh saya belajar dari permulaan tiba di Hong Kong ini:

1. Bila berlaku perkara yang tak diingini, kena bertenang, istigfar banyak-banyak dan jangan panik.

2. Cari jalan penyelesaian untuk yang terbaik pada masa itu.

3. Ikhtiar untuk cari penginapan untuk lagi 3 malam buat kami berlima.

4. Jangan mudah berputus asa walaupun pada awalnya dah rasa nak beli tiket flight balik Malaysia.

5. Elakkan booking hotel di Chunking Mansion yang mana harganya memang sangat murah kalau booking awal terutama  kalau flight sampai waktu malam. Saya dapat RM800 lebih untuk 4 malam. Kalau check in waktu siang mungkin OK kot.

6. Bawa bekalan makanan banyak-banyak untuk mereka yang travel dengan anak-anak.

Sebenarnya ini trip backpack pertama kami 5 beranak. Banyak pengajaran dan pelajaran diperolehi. Kisah ini tak terhenti di sini. Masih banyak kisah dan liku yang kami lalui dengan tenang dan ending dia sungguh indah.

Cantik sekali aturanNya bila mana kami tak jadi pun menginap di Shenzen tapi ‘dihantar’ tanpa kami pinta ke sebuah tempat yang damai dan tenang di kawasan Mui Wo Pulau Lantau untuk 2 malam terakhir kami di Hongkong.

Misi utama ke Disneyland pun tercapai. Anak-anak sangat gembira, itu paling utama! Dan kami tak serik untuk travel lagi di masa hadapan!

Terima kasih sudi baca kisah kami yang tak seberapa kami. Bermula 15 Nov 2017 malam hingga 19 nov malam kami berada di Hong Kong – Macao – Shenzen (border) – Hong Kong. Sekadar perkongsian pengalaman, tak ada niat apa-apa pun. Semoga dapat beri info pada rakan-rakan yang bercadang nak ke Hong Kong secara sendiri, bukan pakai ejen pelancongan.

Baca lagi: 5 Persiapan Penting Yang Saya Buat Sebelum Bercuti Di Hong Kong Untuk Rujukan


Bagaimana Aku Kena ‘Scam’ Di Istanbul Hingga Hilang 140 Euro

Aku memulakan Balkan Trip bermula 30.4.2016 dari bumi Istanbul. Aku bermula trip secara solo bermula 3.5.16 di Vienna. Pada 7.5.2016 jam 12 pm aku selamat tiba di bumi Istanbul dari bumi Sarajevo.

Segalanya bermula baik pada hari itu. Aku mengambil keputusan untuk pergi ke sekitar Eminonu berdekatan New Mosque.

Alkisah bermula pada petang itu. Ada seorang lelaki menegur aku untuk meminta bantuan mengambil gambarnya. Dia keseorangan.

Kemudian dia memperkenalkan dirinya dari negara Arab Saudi tetapi boleh cakap Turkey. Setelah beramah mesra dia mengajak aku untuk melihat tarian traditional Turki.

Aku bertanya padanya: “Tarian pusing-pusing tu ke? (Tarian Sufi).

Dia kata dia pun tak pasti sebab pertama kali. Dia ada sebut belly dance macam tu di sekitar Taksim. Kebetulan aku memang tidak bercadang tidur di hostel pada malam itu kerana penerbangan ke Kayseri pada awal pagi keesokannya.

Jadi kami setuju untuk bertemu semula di Eminonu jam 8pm setelah solat. Aku solat di New Mosque dan dia kata ingin solat di Blue Mosque. Jadi kami bertemu semula di tempat yang dijanjikan.

Kemudian dia terus menahan teksi untuk pergi ke tempat itu. Aku bertanya kenapa tidak mahu naik tram dia kata leceh.

Aku bertanya dia tahu ke tempat tersebut, dia kata tak tahu. Di dalam teksi aku bertanya sekali lagi tarian ni tarian lelaki yang pusing-pusing tu ke? (Tarian sufi).

Dia kata dia pun tak tahu. Ini pertama kali. Tetapi dia kata perempuan yang menari. Aku mula rase pelik, tarian traditional apa perempuan menari.

Jadi tak lama selepas itu, kami sampai di tempat tersebut. Dia membayar duit teksi tersebut. Keluar sahaja daripada teksi, beberapa langkah sahaja sampai ke tempat tersebut. Aku telah masuk ke tempat itu tanpa melihat papan tanda masuk tempat itu.

Sebelum masuk ke tempat itu, aku ada bertanya lelaki tersebut adakah aku perlu membayar untuk melihat tarian tersebut sebab aku tiada duit.

Dia kata “don’t worry, just enjoy“. Masuk-masuk je dalam tempat tersebut, aku terkejut. Perempuan-perempuan seksi bergelimpangan.

Ini bukan tarian traditional Turki (tarian sufi) ni. Arrghhh sudah. Ini dah macam kelab malam. Aku tidak pernah lagi menjejakkan kaki ke mana-mana kelab.

Hard Rock Cafe Jakarta je pernah jejak sekali. Aku ingin cabut keluar. Aku bagitahu dia aku tak minum alkohol. Dia kata minum orange juice je. Aku pun akur dan minum orange juice.

Sambil duduk minum air, tiba-tiba perempuan-perempuan dalam tempat tersebut menari sesama mereka. Aku sangkakan tak apa la sekejap je. Tengok je dia orang menari.

Tidak lama selepas itu, lelaki itu meminta izin untuk ke tandas. Tiba-tiba tanpa ku sangka ada 2 gadis seksi menghampiri aku menghulurkan salam perkenalan. Aku dikepit oleh gadis seksi di kiri dan kananku. Gugur la juga iman aku terpaksa menyambut salam perkenalan tersebut.

Selepas itu gadis tersebut duduk di sebelah aku dan lelaki tersebut. Kemudian dia meminta air alkohol. Setiap kali habis dia tambah lagi. Aku dah mula tak sedap hati.

Aku beritahu lelaki tersebut aku kena balik ke airport sebab nak ambil bag yang ditinggalkan di sana.

Lelaki tersebut kata jangan risau, naik teksi je dia boleh bayar kan. Relaks dulu. Kemudian tidak lama selepas itu gadis tersebut ajak aku menari.

Aku menolak pada mulanya sebab aku kata aku tak tahu menari da tak pernah menari. Mana lah aku pernah jejak kaki kat tempat macam ni.

Orang kata kalau dah kat tempat syaitan, lagi senang la syaitan buat kerja kan. Memang aku termenari la malam tu 3 kali kot.

Dipendekkan cerita, lelaki tersebut ajak berhenti dan minta bil. Datang seorang pelayan menunjukkan bil dalam bentuk tulisan. Total 10k+ Lira. Lelaki Arab tersebut suruh bahagi 2.

Menggelabah la aku. Aku minum 2 orange juice je sekali sampai 5k Lira. Mana la aku ada 5k+ Lira. Manager tempat tersebut ajak ke bilik dia untuk bincang.

Dia tanya aku macam mana nak bayar bil itu. Lelaki Arab tu kata akan bayar menggunakan kad kredit untuk bahagiannya. Dalam dompet aku hanya ada 140 Euro dan 90+ Lira.

Mereka ambil 140 Euro aku dan pulangkan wang Lira. Mereka tanya adakah aku ada kad kredit. Aku kata tiada.

Kemudian dia bawa aku ke mesin ATM untuk keluarkan wang aku. Duit aku memang transfer ke Tabung Haji. Dalam bank-bank lain duit dalam 2 ke 3 ratus je tinggal.

So pengeluaran tidak berjaya. Dia suruh aku transfer duit TH aku menggunakan internet banking tetapi masih tidak boleh.

Akhirnya aku cakap minta tolong kawan gunakan kad kredit dia. Aku telefon member tu bagitau problem aku. Aku bagitau balik Malaysia nanti aku bayar balik.

Dia kata akan ke tempat aku. Member tu bagitau kalau boleh lari, cabutla tetapi penuh dengn oran-orang dia memang tak dapat la.

Aku bagitau manager tersebut member on the way. Setelah hampir 1 jam lebih tunggu, member aku masih tak sampai lagi.

Akhirnya manager tempat tu bagitau diapercaya kat aku. Jadi dia lepaskan aku tetapi aku kena datang balik untuk bayar.

Dia bagi diskaun. Aku cuma kena bayar 4k Lira je. Jadi aku bagitau flight aku balik KL 10hb. Mungkin 9 hb atau 10 hb aku datang bayar.

Masa keluar dari tempat tu baru aku tengok apa nama tempat yang aku masuk tu. Kelab malam rupanya. Aduh. Memang tempat jolok sarang tebuan la.

Walaupun kata cuma nak minum air biasa-biasa pun tetapi jangan cari pasal la tempat-tempat macam tu. Aku sangkakan ke tarian Sufi sekali ke kelab malam.

Belly Dance ni tarian seksi rupanya. Aku selepas balik umrah 2014 hari tu aku memang dah bertekad tidak mahu sentuh mana-mana perempuan bukan muhrim dengan sengaja.

Baca: 19 Tips Elak Kecurian Dan Kehilangan Duit Serta Barang Penting Semasa Travel

Sebelum ni memang la aku terikut-ikut orang. Ala. Pegang tangan je pun. Benda remeh je bagi aku. Sekali Allah bayar cash kat aku.

Nak sangat pegang perempuan kan. Ambik kau. Hangus 140 Euro. Ya. Aku manusia biasa. Tidak terlepas dari membuat dosa. Bagi aku biarlah hangus 140 Euro tu. Ibarat mencuci dosa-dosa kecil aku. Dosa besar masih perlu dengan taubat.

Pengajarannya kita kena ingat Allah ada di mana mana sahaj abukan di Makkah atau Madinah sahaja. Aku kongsikan ini sebagai ikhtibar untuk kita semua terutamanya diri aku sendiri.

Ini baru je terima balasan di dunia, Allah bagi. Dah nak terduduk aku. Kalau betullah aku kena bayar 4k Lira tu memang sakit la nak kumpul balik.

Kalaulah ini harga yang harus dibayar setiap lelaki untuk menyentuh perempuan adakah masih ramai ingin menyentuhnya? Tidakkah tinggi nilai seorang wanita?

Owner apartment member aku yang tolong tu bagitau memang banyak dah orang terkena. Dia kata jangan bayar apa-apa pun. Orang yang bawa aku tu mungkin dapat commision 50%.

Dia ni pernah bekerja di kelab malam sebelum ni. Memang macam-macam jenis scam ada dia ceritakan. Aku pun tak sure sama ada aku kena pukau atau sebaliknya waktu itu.

Selepas itu aku ada jumpe sorang dari Cyprus cara lebih kurang sama. Ajak nak tengok night life. Nasib baik aku dah tahu jadi aku cabut lah. Sorang lagi pula siap berhenti dan turun kereta ajak ikut dia. Nasib baik aku jalan laju-laju cabut. So, be carefull guys!

Baca lagi: 15 Tip Travel Ke Istanbul, Turki Buat Backpacker


Tawaran Beli Tiket Penerbangan Harga Murah Dengan Ejen, 6 Tip Agar Anda Tak Kena Scam

Semalam hingar wall saya berkenaan skandal flight tiket ‘XXX’  yang didakwa melesapkan ratusan ribu ringgit wang pelanggan. Skandal sebegini selalu jadi dari masa ke semasa, walaupun orangnya berbeza, hasilnya sama – tak dapat tiket, tak travel, sakit hati.

Masa saya cuti musim panas tahun pertama di Nizhny Novgorod Russia tahun 2005 dahulu, saya beli tiket pulang ke Malaysia dengan seorang agen di Moscow. Memang tiket murah berbanding syarikat lain. Dah transfer duit semua, tapi tiket masih tak dapat walaupun kami sendiri dah sampai ke Moscow (jarak 6-8 jam dengan keretapi) tunggu nak terbang saja!

Apa lagi, sampai Moscow kami jerit habislah kat agen tu! Yang uruskan itu pelajar senior Melayu di Moscow. Terkandas di Moscow sampai 5 hari pula. Dah lah masa tu saya punya pasport kena rompak, sampai kedutaan masuk campur pun tak dapat buat apa. Akhirnya saya beli sendiri saja tiket yang mahal untuk balik ke Malaysia.

Masa tu saya umur 19 tahun. Masih naive. Yelah, budak lagi kan. Sejak dari itu saya hanya beli tiket daripada airline sendiri, atau daripada syarikat travel untuk student yang dipercayai dan yang boleh dapat tiket serta-merta ataupun cepat.

Saya tengok yang kena scam kali ini ada yang dah berumur 30 tahun, 40 tahun. Allahumma. Kesian.

Baca: Bagaimana Aku Kena ‘Scam’ Di Istanbul Hingga Hilang 140 Euro

Yelah dengan keadaan ekonomi tidak menentu, kadang kita nak pilih yang paling murah. Namun murah tidak semestinya terbaik. Kadang beli kena pakai otak, lepas tu baru finalize dengan wang.

Saya akan bagi sedikit tips bagaimana untuk elakkan travel scam sebegini daripada terjadi lagi:

1. Beli terus daripada airlines atau syarikat travel yang berdaftar atau online travel agency (OTA) yang berdaftar dan bereputasi tinggi seperti Kayak, Expedia, Skyscanner etc.

2. Kalau nak beli indirect sebab murah, tanya dia bagaimana dia dapat murah. Ada yang dapat murah sebab dia staff airlines, ada yang murah sebab pakai points, ada yang murah sebab dapat kuota murah.

3. Pastikan individu atau syarikat yang anda beli daripada ada orang boleh bagi testimoni baik berkenaan servisnya, dan tiada penipuan, sesiapa terkandas atau apa-apa berkaitan.

4. Pastikan anda tahu channel untuk mengadu kalau rasa tertipu. Jangan bergantung pada viral FB atau polis saja, duit tak dapat, travel tak dapat, tak puas hati sepanjang hayat. Kalau anda beli direct dengan airlines contohnya, anda boleh mengadu pada MAVCOM (tengok Rayani Air sampai bungkus jadinya).

Beli daripada agensi travel berlesen, boleh lapor pada kementerian. Beli dengan agen, boleh mengadu pada airlines. Beli daripada individu atausyarikat pelik, tiket pun tak dapat, nak mengadu kat siapa?

5. Tegaskan untuk dapat tiket cepat beserta nombor booking, serta-merta lebih baik. Paling lambat 3 hari bekerja (sepertimana agensi travel berdaftar buat).

6. Jangan terlampau nak murah segala-galanya sampai hilang kewarasan akal. Tak ada duit, tak apa, kumpul dulu. Pergilah ke Indonesia atau Thailand dahulu, yang jauh lebih murah. Kali pertama nak travel terus nak pergi Jepun, Korea, Australia, Eropah. Beli pulak tiket daripada orang pelik-pelik, memanglah berisiko tinggi!

Semua asas pengetahuan ini saya dah cover dalam buku Musafir Duniawi. All about common sense! Beli guna akal yah! Jangan otak kering sangat!

Dipersilakan share dengan rakan-rakan dan keluarga anda supaya tiada siapa akan tertipu lagi.

Baca lagi: Kena Scam Trip Ke Jepun? Ini 3 Ciri Mudah Untuk Anda Kenal Pasti


‘Scam’ Ramai Pelanggan Yang Tempah Servis Dekorasi Majlis Keraian, Seorang Suspek Wanita Ditahan Polis

Seorang wanita ditahan polis Sabtu lalu kerana disyaki terbabit dengan lebih enam kes penipuan perkhidmatan dekorasi belon hari jadi menerusi aplikasi Instagram, lapor Harian Metro.

Suspek wanita tersebut didakwa menggunakan akaun Instagram ‘thepartyfairy.my’, lalu dipercayai memperdaya ramai mangsa membuat bayaran terlebih dulu, namun tidak menyediakan perkhidmatan seperti dijanjikan.

Tangkapan ke atas suspek susulan laporan polis dibuat oleh seorang mangsa di Ibu Pejabat Polis Daerah Shah Alam, baru-baru ini.

Ketua Polis Daerah Shah Alam, Asisten Komisioner Mohd Iqbal Ibrahim berkata, suspek 30 tahun ditahan sepasukan anggota Bahagian Siasatan Jenayah Komersil (BSJK) IPD Shah Alam dalam serbuan di satu unit kondominium di KL Gateway Kerinchi, jam 4.30 petang.

Update : Siti Helena https://t.co/pNJjfmudWy dah kena tangkap Alhamdulillah

Kalau ada any latest victims yang baru je kena, please do come forward ya. DM me thank you kita sama sama nak masukkan dia dalam penjara 🥰🥰 https://t.co/wwv7MxGDfM pic.twitter.com/ggVJfN6hW6

— taitai Dira 🦷 (@dyradyre) December 3, 2022

“Pemeriksaan mendapati suspek terbabit dalam kes yang sedang disiasat oleh pihak BSJK IPD Shah Alam.

“Hasil serbuan itu, polis merampas dua telefon bimbit, satu unit CPU komputer, satu unit monitor, satu unit papan kekunci dan tetikus, sebuah I-Pad Pro.

“Turut dirampas 15 beg tangan pelbagai jenama, tiga pasang kasut pelbagai jenama, sepasang cermin mata dan sampul surat berwarna putih mengandungi dokumen Suruhanjaya Syarikat Malaysia (SSM) dan dokumen peguam,” katanya dalam satu kenyataan hari ini.

Mohd Iqbal berkata, siasatan mendapati suspek menjalankan perniagaan menawarkan perkhidmatan dekorasi melalui Instagram dan menjalankan aktiviti itu sejak Julai lalu.

“Mangsa yang berminat mendapatkan perkhidmatan dekorasi menghubungi suspek dan diarahkan untuk membuat bayaran ke akaun suspek.

“Bagaimanapun suspek gagal menyediakan perkhidmatan terbabit pada hari yang dijanjikan dan pengadu mengalami kerugian sebanyak RM700.

“Semakan mendapati suspek juga terbabit dalam enam lagi kes di Selangor dan Kuala Lumpur. Pihak polis meminta orang awam yang menjadi mangsa untuk tampil membuat laporan polis,” katanya.

Mengulas lanjut katanya, polis juga tidak menolak kemungkinan mangsa percaya dan yakin dengan perkhidmatan yang disediakan suspek memandangkan pengikut di Instagram berkenaan mencecah 12,000.

“Suspek mendakwa dia membuat dekorasi majlis hari jadi dan akikah tetapi gagal menunjukkan bukti apabila polis minta.

“Gambar-gambar yang dimuatnaik dalam Instagram itu juga seolah-olah ‘copy paste’ saja. Siasatan masih berjalan,” katanya.

🚨 Don’t do business with @thepartyfairy.my on ig because they are scammers! 🚨 I’m not sure why they’re not being blasted right and left because they’ve been doing this for a long time to a LOT of people, up to this day pic.twitter.com/7RJ486gOCi

Katanya, suspek ditahan reman sehingga esok dan kes disiasat mengikut Seksyen 420 Kanun Keseksaan kerana menipu.

Justeru itu Mohd Iqbal meminta orang ramai lebih berhati-hati dan jangan mudah terpedaya dengan penipuan sebegini.

Hasil carian ‘thepartyfairy.my’ di laman Twitter mendapati ada netizen yang berkongsi ciapan bahawa mereka pernah ditipu oleh perkhidmatan dekorasi belon hari jadi tersebut.


AirAsia Super App Perkenal 3 Ciri Baharu, Mahu Jadi ‘Pusat Sehenti’ Buat Pengembara

AirAsia berhasrat menjadikan aplikasi Super mereka sebagai pusat sehenti buat semua pengembara di luar sana. Jadi, AirAsia sering memastikan aplikasinya sentiasa ditambah dengan pelbagai ciri menarik untuk kemudahan pengguna.

Terbaharu, Capital A kini memperkenalkan tiga ciri baharu di dalam aplikasi AirAsia Super iaitu Chat, Games dan Gifts. Ini merupakan sebahagian daripada visi Capital A untuk memberikan pengalaman yang lebih baik kepada pengguna menerusi sumbangan komuniti dan kumpulan.

Menerusi versi terkini Super App, pengguna boleh mengakses ciri aplikasi serta komuniti yang diberikan nama jolokan AirAsia Republic. Pengguna dengan minat yang sama boleh berinteraksi antara satu sama lain terus dari dalam Super App.

Untuk menggalakkan interaksi di dalam apliksi, terdapat sokongan AirAsia Gifts yang membolehkan hadiah diberikan kepada pengguna lain di seluruh rantau Asia Tenggara. Antara hadiah yang boleh diberikan kepada pengguna lain ialah tiket penerbangan, makanan, penginapan hotel, busana dan banyak lagi.

Keistimewaan ciri ini adalah pemberian hadiah secara rentas sempadan negara yang tidak ditawarkan oleh aplikasi Super lain. Ciri ini hanya terdapat untuk pengguna di Malaysia, Singapura dan Indonesia mulai hari ini.

Menariknya, terdapat ciri Games yang menampilkan 40 permainan mini lalu boleh diakses pengguna menerusi aplikasi Super. Pelbagai tajuk permainan menarik boleh dimainkan oleh pengguna dan pada masa kelak bakal mempunyai carta markah tertinggi untuk menambah keseronokan padanya.

Kesemua ciri baharu yang diumumkan hari ini boleh diakses menerusi tab Chat yang terletak di bahagian bawah aplikasi. Terdapat ratusan hadiah boleh diberikan kepada pengguna lain secara atas talian antaranya daripada Watsons, Ogawa, PlayStation Network, Zalora, Footlocker, Starbucks, FamilyMart dan Dominos.